Miliónom používateľov Netflixu prišiel podvodný mail, pýtal ich údaje

Stránky hackerov vzhľadom imitujú grafiku pôvodnej služby.

SAN FRANCISCO, BRATISLAVA. Milióny používateľov služby Netflix čelia v posledných dňoch podvodným e-mailom. Tie ich pod hrozbou pozastavenia platnosti účtov pobádajú k tomu, aby aktualizovali údaje vo svojich používateľských profiloch. Odkaz z e-mailu ich však presmeruje na stránky hackerov, ktoré svojim vzhľadom imitujú grafiku pôvodnej služby. Problém však nie len presvedčivý výzor falošného e-mailu, ale aj nový spôsob, akým obchádza spamové filtre alebo antivírusové programy. "Nanešťastie, podobné podvody sú na internete bežné a cielia na obľúbené značky ako Netflix a iné spoločnosti so širokou základňou používateľov a pýtajú od nich osobné údaje," povedala pre web Wired spoločnosť Netlix. Nepozorní používatelia následne pri vypĺňaní formulárov prezrádzajú svoje prístupové údaje do služby, ale aj osobné údaje ako meno, adresu, dátum narodenia, či údaje o kreditnej karte. Podľa magazínu Fortune bezpečnostní analytici odhadujú, že e-maily boli zaslané približne 110 miliónom používateľom. Koľkí z nich podľahli phishingovej taktike, však neuvádzajú. Odborníci dlhodobo odporúčajú, aby používatelia nereagovali na e-maily bánk, platobných systémov, či služieb kliknutím na odkazy v pošte, ale vždy prešli kurzorom ponad odkaz, aby sa im ukázala adresa a uistili sa, či je adresa legitímna. Ak totiž prevádzkovatelia žiadajú nejakú aktivitu, upozornia na ňu až po štandardnom prihlásení. Podvodný e-mail pritom využíva mnoho prvkov z hypertextového jazyka, ktorý má Netflix na svojich stránkach. Takisto má šablóny, ktoré prispôsobia správu pre každého používateľa a samotná stránka, ktorá pýta údaje, je aj zabezpečená. Podobnému útoku čelili používatelia služby Netflix už začiatkom tohto roka. Vtedy prevádzkovatelia služby informovali zákazníkov o tom, že nikdy nepoužívajú takýto spôsob kontaktovania. Vývojári pracujú na opatreniach, aby minimalizovali dopady pri zneužívaní odcudzených dát. Na zákazníckej podpore spoločnosť ponúka rady, ako si zabezpečiť svoj účet v službe.


Súdy začínajú doručovať úradnú poštu do elektronických schránok

Cieľom ministerstva je dosiahnuť maximálnu možnú mieru elektronickej komunikácie.

BRATISLAVA. Súdy začínajú komunikovať elektronicky s právnickými osobami, ktoré si aktivovali elektronickú schránku. Úradnú poštu im majú doručovať takýmto spôsobom od začiatku novembra. Elektronické schránky pre komunikáciu s orgánmi verejnej správy majú právnické osoby zriadené od začiatku augusta. Ministerstvo spravodlivosti malo technickú výnimku, vďaka ktorej získalo ďalší čas na prípravu. Termín spustenia elektronického doručovania bol posunutý na 1. novembra. Do elektronických schránok by súdy mali doručovať právnickým osobám rozhodnutia, ako aj súvisiacu priebežnú komunikáciu. Cieľom ministerstva je dosiahnuť maximálnu možnú mieru elektronickej komunikácie vo všetkých súdnych agendách. Osobitne ráta s takouto formou komunikácie v nových justičných opatreniach, ktorými sú elektronický platobný rozkaz a exekučné konanie. Národná agentúra pre sieťové a elektronické službyriadila k 1. augustu 322.974 schránok právnických osôb na doručovanie úradných rozhodnutí. Keďže mnohí štatutári firiem ešte nemali občiansky preukaz s čipom, ktorý je základným predpokladom na vstup do elektronickej schránky, navrhol podpredseda vlády SR pre investície a informatizáciu Peter Pellegrini (Smer) prechodné obdobie. Štatutári právnických osôb sa nemusia prihlásiť hneď, ale aktiváciu schránky môžu vykonať do konca roka. Od 1. januára 2017 bude schránka aktivovaná na doručovanie automaticky. Povinná aktivácia sa týka právnických osôb a zapísaných organizačných zložiek, ktoré majú sídlo na území SR. Nevzťahuje sa na malých živnostníkov a fyzické osoby. Doručené elektronické rozhodnutia do schránky majú rovnaký právny účinok, akoby boli doručované v listinnej forme, vrátane začatia plynutia zákonných lehôt.


Reakciu na vývoj v Sýrii bude Slovensko koordinovať s Bruselom

Ministerstvo zahraničia je znepokojené informáciami o ďalšom možnom použití chemických zbraní voči civilistom.

BRATISLAVA. Slovenský rezort diplomacie je veľmi znepokojený informáciami o ďalšom možnom použití chemických zbraní voči civilistom v obliehanom meste Dúma. "Náš postoj je od začiatku principiálny a konzistentný: použitie chemických zbraní, respektíve chemických látok ako zbraní kdekoľvek a kýmkoľvek je neakceptovateľné a kategoricky ho odsudzujeme. Vývoj v Sýrii pozorne sledujeme, vyhodnocujeme a našu reakciu budeme koordinovať so spojencami a partnermi z EÚ," uviedol hovorca ministerstva zahraničných vecí Peter Susko pre SITA. Podľa stanoviska ministerstva aj tento prípad poukazuje na urgentnú potrebu, aby Bezpečnostná rada OSN obnovila mandát Spoločného vyšetrovacieho mechanizmu OSN a Organizácie pre zákaz chemických zbraní (OPCW) s cieľom identifikovať páchateľov a vytvoriť podmienky pre vyvodenie zodpovednosti, ktorá ostáva kľúčovou. V dôsledku otravy jedovatým plynom zomrelo v sýrskom meste Dúmá niekoľko desiatok ľudí. Incident sa stal v sobotu v noci počas ofenzívy sýrskych provládnych síl. Podľa Sýrskeho pozorovateľského centra pre ľudské práva (SOHR) zomrelo najmenej 80 ľudí, pričom približne 40 z nich sa udusilo. Sýrska civilná obrana, známa aj ako Biele helmy, uviedla, že celé rodiny objavili udusené v ich domoch alebo úkrytoch. Podľa nich sa udusilo viac ako 40 ľudí. Sýrsko-americká lekárska spoločnosť (SAMS) zas informovala, že zomrelo 41 osôb a stovky ďalších utrpeli zranenia. V reakcii na útok v pondelok večer mimoriadne zasadne aj Bezpečnostná rada OSN na žiadosť deviatich členských krajín. Spolu už telefonovali francúzsky prezident Emmanuel Macron a americký prezident Donald Trump. Zhodli sa na dôraznej spoločnej reakcii. Tvrdia, že voči sýrskemu prezidentovi Baššárovi Assadovi musí byť vyvodená zodpovednosť. Donald Trump od útoku nazýva Assada "zvieraťom". Informácie o útoku odmieta samotná Sýria, ale aj jej spojenci Rusko a Irán. Dúmá je poslednou baštou rebelov vo Východnej Ghúte.


Austrálska vláda povolila otvorenie uhoľnej bane pri Veľkej koralovej bariére

Projekt musí získať aj súhlas regionálnej vlády a miestnych úradov.

SYDNEY. Austrálska federálna vláda udelila v utorok povolenie kontroverznému projektu uhoľnej bane, ktorú v štáte Queensland hodlá vybudovať indická firma Adani. K odsúhlaseniu bane, ktorá sa bude nachádzať neďaleko Veľkej koralovej bariéry, došlo iba niekoľko dní pred očakávaným vypísaním parlamentných volieb, informuje tlačová agentúra AFP. Projekt by výrazne zvýšil produkciu uhlia, musí však ešte získať súhlas regionálnej vlády a miestnych úradov. Plány na zriadenie bane Adani sú terčom ostrej kritiky aktivistov a rozdelili aj konzervatívnu vládu - niektorí queenslandskí politici ju podporujú, zatiaľ čo iní v mestských oblastiach poukazujú na environmentálne riziká. "Žiadny iný banský projekt v Austrálii nepodliehal takémuto prísnemu schvaľovaciemu procesu," uviedla ministerka životného prostredia Melissa Priceová vo vyhlásení, keď oznamovala federálne odobrenie projektu. Šéf austrálskej pobočky Adani pre ťažbu Lucas Dow schválenie projektu privítal, pričom vyhlásil, že sa tým "dosiahnu udržateľné environmentálne výsledky" a Queenslandu to prinesie tisíce nových pracovných miest. Ochrancovia prírody tvrdia, že baňa prispeje ku globálnemu otepľovaniu a ohrozí zraniteľné živočíšne druhy v oblasti. Poukazujú tiež na skutočnosť, že vyťažené uhlie bude musieť byť transportované z prístavu, ktorý sa nachádza neďaleko Veľkej koralovej bariéry zapísanej na zozname Svetového dedičstva UNESCO. "Zdá sa, že koaliční poslanci milujúci uhlie dotlačili ministerku životného prostredia k tomu, aby v predvečer volieb umožnila spoločnosti Adani prístup k vzácnym queenslandským spodným vodám," vyhlásil Christian Slattery, predstaviteľ ochranárskeho združenia Australian Conservation Foundation. Slattery dodal, že aktivisti sa obávajú o množstvo spodnej vody, ktoré bude baňa potrebovať na svoju prevádzku. Opoziční labouristi, ktorých podporujú odbory a ktorí sú na dobrej ceste zvíťaziť vo voľbách, museli vyvážiť výzvy na vytvorenie nových pracovných miest v Queenslande s odmietavými postojmi tamojších environmentalistov. Líder labouristov Bill Shorten neuviedol, či v prípade prevzatia moci projekt zastaví. Spoločnosť Adani vlani vyhlásila, že obmedzí svoje plány a tento multimiliardový projekt bude financovať sama. Jej zámerom je ťažiť približne 28 miliónov ton uhlia ročne, čo je polovica pôvodne zamýšľaného plánu. Väčšina tejto energetickej komodity bude priamo transportovaná do Indie.


Zrážka autobusu a osobného auta v Južnej Kórei si vyžiadala osem životov

V mikrobuse sa viezli poväčšine starší ľudia, ktorí sa vracali zo sezónnych prác na farme.

SOUL. Osem ľudí zahynulo a ďalších 11 osôb utrpelo zranenia pri zrážke mikrobusu s osobným vozidlom, ku ktorej došlo v utorok v provincii Čollanam v Kórejskej republike. Informovala o tom agentúra Jonhap. Ku kolízii autobusu a osobného auta došlo v utorok večer miestneho času. Mikrobus, v ktorom sa viezlo 14 robotníkov a vodič, prerazil po zrážke s vozidlom typu SUV zvodidlá a zišiel z cesty. Štyri osoby tvoriace posádku osobného vozidla utrpeli pri nehode zranenia. V 26-miestnom mikrobuse sa viezli poväčšine starší ľudia, ktorí sa vracali zo sezónnych prác na neďalekej farme.


Na ceste do Európy zahynulo podľa Líbyjskej stráže takmer 100 migrantov

Utečenci sa utopili pri nehode plavidla.

TRIPOLIS. Takmer 100 ľudí sa podľa obáv líbyjskej pobrežnej stráže mohlo utopiť pri nehode plavidla s migrantmi, ktoré vyrazilo na plavbu do Európy z pobrežia Líbye. Zachrániť sa podarilo 29 ľudí, informovala v noci na štvrtok s odvolaním sa hovorcu zasahujúcich zložiek agentúra Reuters. K nešťastiu došlo podľa pobrežnej stráže v stredu približne 42 kilometrov od líbyjskej metropoly Tripolis. Hovorca stráže Ajjúb Kásim hovoril o celkovo 126 osobách na palube. "Pretože bol nafukovací čln úplne preplnený, na jednej strane praskol a dnu začala prúdiť voda. Deväťdesiatsedem nelegálnych migrantov je ešte nezvestných alebo sa utopilo," povedal Kásim. Po uzavretí tzv. balkánskej trasy na jar tohto roka sa cesta z Líbye cez Stredozemné more do Talianska stala hlavnou trasou utečencov a migrantov smerujúcich do Európy. Vzhľadom na politický chaos v Líbyi - severoafrickej krajine sužovanej občianskou vojnou - nestojí tamojším aktivitám prevádzačov takmer nič v ceste, píše agentúra APA. Podľa Úradu vysokého komisára OSN pre utečencov (UNHCR) dorazilo od začiatku roka do Talianska cez more takmer 154.000 ľudí, z nich vyše 3800 prišlo na tejto ceste o život. Pri ďalšom potopení lode medzi Talianskom a Líbyou zachránila humanitárna organizácia Lekári bez hraníc (MSF) v utorok 107 ľudí; podľa vo štvrtok aktualizovaných údajov vytiahli z mora 29 mŕtvych utečencov.


Imrecze podľa Beblavého nemôže byť ministrom, nesie zodpovednosť za podvody

Imrecze je jedným z dvoch favoritov na ministra financií.

BRATISLAVA. František Imrecze sa nemôže stať novým ministrom financií. Tvrdí to predseda strany Spolu Miroslav Beblavý, podľa ktorého posledné údaje z Eurostatu potvrdzujú, že počas jeho šéfovania na finančnej správe podhodnotené dovozy čínskeho tovaru cez Slovensko pokračovali aj v minulom roku. "Nesie priamu zodpovednosť za podvody v rozsahu stoviek miliónov eur," povedal na stredajšej tlačovej konferencii. Vyhlásenie šéfa strany Spolu prichádza v období, kedy sa očakáva rozhodnutie prezidenta Andreja Kisku o vymenovaní súčasného ministra financií Petra Kažimíra za guvernéra Národnej banky Slovenska (NBS). Ak sa tak stane, vážnym kandidátom na uvoľnený post šéfa rezortu financií je podľa Beblavého práve Imrecze. "Podľa informácií, ktoré máme k dispozícii, vedenie strany Smer vážne uvažuje o tom, že by Františka Imreczeho vymenovalo za ministra financií," tvrdí. Čísla z Eurostatu podľa Beblavého hovoria o tom, že ešte v lete minulého roku bolo Slovensko colným hubom pre podhodnotený čínsky dovoz a napríklad počas vlaňajších letných mesiacov sme sa podľa colných dokladov stali centrom Európskej únie pre dovoz kožených čínskych opaskov. Ich dovoz cez Slovensko bol totiž podľa výkazov až trojnásobný v porovnaní s dovozom do celej únie.Hodnota týchto podvodných dovozov pritom podľa neho v rokoch 2017 a 2018 dosiahla až vyše 370 miliónov eur. "To je obrovská suma, ktorá nám robí hanbu v celej Európe," dodal Beblavý s tým, že objemy dovozov ako aj deklarované ceny dovážaného tovaru sa na Slovensku vrátili na štandardné úrovne až vlani na jeseň po odchode Imreczeho z finančnej správy a nariadení kontrol všetkých kontajnerov dovezených z Číny. Nástupca ministra financií Petra Kažimíra, ak ho prezident potvrdí ako nového guvernéra centrálnej banky, je otázny. Premiér Peter Pellegrini tvrdí, že o možnom nástupcovi Petra Kažimíra budú ešte predstavitelia Smeru diskutovať. Hovorí sa však najmä o dvoch možných menách, a to bývalom šéfovi finančnej správy Františkovi Imreczem a poslancovi za Smer a šéfovi finančného parlamentného výboru Ladislavovi Kamenickom. „Nebudem sa k žiadnemu menu vopred vyjadrovať,“ povedal v stredu Pellegrini. Fakt, že napriek predpokladanému odchodu Petra Kažimíra na čelo centrálnej banky už od marca tohto roka ešte vládny Smer o jeho nástupcovi nerozhodol, naznačuje aj minister hospodárstva Peter Žiga. Obe spomínané mená však potvrdil. „Viem o týchto nomináciách. Ešte kompetentný orgán k tomu nezasadal,“ uviedol Žiga po stredajšom rokovaní vládneho kabinetu. „Tým, že je kolega s poslancami v parlamente, tak tá preferencia z parlamentu bude asi skôr ku pánovi Kamenickému. Ja viem, že pán Imrecze dlhé roky pôsobil na finančnej správe a tá spokojnosť s jeho prácou bola, takže nechajme to ešte,“ dodal minister hospodárstva. Špekulácie o tom, že by post ministra financií mohol ostať až do nastávajúcich parlamentných volieb neobsadený, považuje minister ako aj predseda vlády za nepravdepodobné. Peter Pellegrini podľa vlastných slov považuje tento post za dôležitý a tak nerozumie úvahám, že by mal zostať prázdny. Žiga dodáva, že nepravdepodobná je aj možnosť, že by do volieb funkciu ministra zastával štátny tajomník rezortu. Zákonný postup je totiž podľa neho taký, že poverený riadením rezortu by mal v takom prípade byť niektorý z ďalších členov vlády. „Ale ja si myslím, že asi takáto alternatíva nie je pravdepodobná,“ dodal.


Saganov rival to vzdal, nosič vody sa zase pošmykol

Online prenos

Profil etapy

Sagan stratil rivala

Oss paroduje Sagana

Saganova finta

Fotogaléria

Video

TOULOUSE. Slovenský cyklista Peter Sagan v 12. etape Tour de France 2019 bojoval o ďalšie body do súťaže o zelený dres. Etapový triumf si pripísal Simon Yates z tímu Mitchelton-Scott, keď vo finiši 209,5 km trate z Toulouse do Bagneres-De-Bigorre zdolal druhého Španiela Pella Bilbaa (Astana) a tretieho Rakúšana Gregora Mühlbergera (Bora-Hansgrohe). Slovák Peter Sagan zvýšil na rýchlostnej prémii náskok na čele bodovacej súťaže a potom sa už v úvodnej pyrenejskej etape 106. ročníka nedržal v popredí. Pozrite si sumár 12. etapy na Tour de France 2019.


Francúzsko chce do roku 2040 úplne prestať s predajom áut na benzín a naftu

PARÍŽ. V roku 2040 sa už vo Francúzsku nebudú predávať žiadne automobily jazdiace na benzín alebo naftu. Takýto ambiciózny plán predstavil vo štvrtok v Paríži francúzsky minister životného prostredia Nicolas Hulot. Ide o jedno z opatrení, ktorých účelom je podľa neho zbaviť krajinu čím skôr závislosti od fosílnych palív. Hulot vyjadril presvedčenie, že francúzski výrobcovia automobilov budú schopní tento cieľ splniť a prejsť na výrobu hybridných alebo elektrických vozidiel. Agentúra AP pripomína, že francúzska metropola už dávnejšie predstavila plán na obmedzenie používania fosílnych palív, ktorého súčasťou je aj rozhodnutie parížskej starostky Anne Hidalgo zakázať od roku 2020 na území Paríža automobily jazdiace na naftu. Plán francúzskeho ministra životného prostredia sa však týka celej krajiny, a navyše postihuje aj vozidlá jazdiace na benzín.


Sparte sa výrazne darí aj vďaka Slovákom. Sú tu vysoké nároky, vraví Jurčina

Obranca strelil dva góly v jednom zápase.

BRATISLAVA. Sparta Praha momentálne pripomína hokejový rýchlik, ktoré je ťažké zastaviť a búra pred sebou všetky prekážky. Pražania si v predohrávke 20. kola najvyššej českej súťaže poradili so súpermi z Karlových Varov 5:1 a sériu víťazstiev natiahli na sedem zápasov. Až tri góly domácich dosiahli slovenskí hokejisti. O dva sa zaslúžil obranca Milan Jurčina a na konečných 5:1 upravil Andrej Kudrna. Reprezentačný útočník si pripísal jubilejný stý bod v sparťanskom drese. Hokejisti Sparty poskočili v tabuľke už na tretie miesto a momentálne útočia na rekordnú víťaznú sériu z roku 2016. Vtedy sa na prelome februára a marca dočkali deviatich víťazných duelov v neprerušenom slede. Jurčinov prvý gól bol z kategórie šťastných, keď jeho nevydarená strela sa v 27. min odrazila od korčule hosťujúceho útočníka Tomáša Knoteka a skončila v bránke Karlových Varov. Urastený Lipták síce zlomil hokejku, ale zároveň sa tešil z prvého zásahu v drese Sparty. "Dal som už aj šťastnejší gól. Je však jedno, ako to tam vošlo, hlavne že to 'nakoplo' naše mužstvo a dostali sme nový impulz," reagoval Jurčina pri zmienke o svojom vyrovnávajúcom góle na 1:1 prostredníctvom videa na verejnom kanáli youtube. Neskôr v 34. min bombou od útočného kruhu zvýšil vedenie domácich na 3:1. Pri otázke o možnom hetriku sa netradičný strelec pousmial. "Už mi tam kričali, že ak dám ešte jeden gól, bude ma to veľa stáť. Nabudúce to hodím do rohu a zaľahnem." "Pol roka som nehral hokej, pomaly sa do toho dostávam. Dúfam, že to bude stále lepšie," pokračoval 36-ročný skúsený obranca, ktorý sa len nedávno stal súčasťou pražského tímu. "V Prahe sú vysoké nároky. Do každého zápasu musíme ísť s tým, že ho chceme vyhrať. Nesmieme sa uspokojiť s tým, čo sme dosiahli," dodal Jurčina. Takmer dvojmetrový rodák z Liptovského Mikuláša odohral v NHL vrátane play off 451 zápasov a pôsobil v Bostone, Washingtone, Columbuse a New Yorku Islanders. Do Česka sa vrátil po siedmich rokoch, keďže v sezóne 2012/2013 odohral za Chomutov 22 zápasov s bilanciou 0+3. Okrem toho pôsobil vo Fínsku, Švajčiarsku, Nemecku či nadnárodnej KHL, kde si obliekal dresy Dinama Riga a Medveščaku Záhreb. Slovensko reprezentoval na piatich svetových šampionátoch a 17 zápasov odohral na ZOH.


Nové hnutie Klausa mladšieho sa bude volať Trikolóra, názov si už zaregistroval

Klaus už skôr oznámil, že detaily predstaví 10. júna. Internetová doména Hnutitrikolora.cz však bola zaregistrovaná už koncom apríla.

PRAHA. Nové politické hnutie, ktoré pripravuje bývalý poslanec českej Občianskej demokratickej strany (ODS) Václav Klaus mladší, by sa mohlo nazývať Trikolóra hnutia občanov (THO). Tento názov totiž na Úrade priemyslového vlastníctva nechalo zaregistrovať Centrum pre občianske slobody (COS), ktorého je Klaus predsedom, informovala v utorok spravodajská webová stránka Novinky.cz. Prihláška bola podaná v pondelok. Klaus už skôr avizoval, že detaily o novom zoskupení predstaví 10. júna. Dovtedy nehodlá záležitosť komentovať. Internetová doména Hnutitrikolora.cz však bola zaregistrovaná už koncom apríla. Politik po ukončení svojho pôsobenia v ODS na svojom facebookovom profile ponúkol fľašu rumu tomu, kto pre nové hnutie vymyslí názov, píšu Novinky. Výkonná rada ODS vylúčila Klausa mladšieho v priebehu marca. V odôvodnení publikovanom na webe strany sa okrem iného uvádza, že Klaus mladší otvorene podporoval vystúpenie ČR z EÚ, spochybňoval účasť vojakov armády ČR vo vojenských misiách, alebo sa zúčastňoval na podujatiach organizovaných problematickými organizáciami. "Počkajme si na to, s čím príde. Musím sa priznať, že ma to príliš nezaujíma. Absolvoval som v poslednom čase desiatky debát a nikto sa ma na to nikdy nespýtal," reagoval predseda ODS Petr Fiala na informácie o založení hnutia.


Agenta americkej tajnej služby podozrievajú, že navštívil prostitútku

V prípade dokázania viny hrozí podozrivému disciplinárne konanie.

WASHINGTON. Nemenovaného agenta Tajnej služby Spojených štátov (USSS), ktorý pôsobil v divízii ochrany viceprezidenta Mikea Pencea, postavili mimo služby pre podozrenie, že sa stretol s prostitútkou. Informovala o tom vo štvrtok agentúra AP. USSS vo vyhlásení uviedla, že o priestupku jedného zo svojich agentov, ktorý v čase, keď sa ho údajne dopustil, nebol v službe, vie. Podľa USSS sa prípadom zaoberá odbor jej vnútornej kontroly a v prípade dokázania viny hrozí podozrivému disciplinárne konanie. Informáciu o incidente priniesla v stredu ako prvá spravodajská televízia CNN. Tajná služba Spojených štátov, ktorá má v súčasnosti viac ako 6750 pracovníkov, bola založená v roku 1865. Jej úlohou je chrániť prezidenta a jeho rodinných príslušníkov, viceprezidenta s rodinou, kandidátov na prezidenta, bývalých prezidentov, ako aj iných vládnych činiteľov a ich najbližších príbuzných.


Hospodárska situácia Maďarska sa stabilizovala, zhodli sa Orbán s Dombrovskisom

Pozoruhodné sú nielen hospodárske úspechy Maďarska v uplynulom období, ale podobne pozitívne sa javia aj vyhliadky do budúcnosti.

BUDAPEŠŤ. Hospodárska a finančná situácia Maďarska sa v uplynulých rokoch výrazne stabilizovala, zaznelo dnes na budapeštianskej schôdzke predsedu maďarskej vlády Viktora Orbána s podpredsedom Európskej komisie (EK) pre euro a sociálny dialóg Valdisom Dombrovskisom. Podľa agentúry MTI premiérov hovorca Bertalan Havasi uviedol, že rokujúce strany sa zhodli v tom, že pozoruhodné sú nielen hospodárske úspechy Maďarska v uplynulom období, ale podobne pozitívne sa javia aj vyhliadky do budúcnosti. Orbán a Dombrovskis prerokovali jesennú hospodársku správu EK, ktorú zverejnili tento týždeň.


Brat teroristu z Toulouse čelí hrozbe doživotia

Prokuratúra žiada pre Abdelkadera Meraha ako strojcu atentátnika najvyšší trest.

PARÍŽ. Žalobkyňa v procese s bratom radikálneho islamistu Mohammeda Meraha, ktorý v roku 2012 pri útokoch vo francúzskych mestách Toulouse a Montauban zabil sedem ľudí, požiadala v pondelok o uloženie trestu doživotného väzenia. Generálna advokátka Naima Rudloffová v záverečnej reči na súde v Paríži vykreslila 35-ročného obžalovaného Abdelkadera Meraha ako ideológa stojaceho za činmi svojho súrodenca, usmrteného o niekoľko dní neskôr pri prestrelke s políciou, informovala agentúra DPA. Podľa jej vyjadrenia ide o osobu, ktorá "stvorila" páchateľa uvedených útokov. Abdelkader Merah je obžalovaný z napomáhania pri vraždách a členstva v teroristickej organizácii, on sám však popiera, že by bol vedel o úmysloch svojho brata, ktorého obeťami sa stali traja vojaci, učiteľ a tri deti zo židovskej školy. Rudloffová vyzvala taktiež na uloženie najvyššieho možného trestu - 20 rokov väzenia - ďalšiemu obvinenému, ktorý údajne poskytol Mohammedovi Merahovi zbraň. Mohammed Merah spáchal svoje útoky v rozmedzí deviatich dní. Najprv 11. marca 2012 na prázdnom parkovisku v Toulouse zabil jedného výsadkára, potom 15. marca v nákupnom centre v meste Mantauban smrteľne postrelil ďalších dvoch výsadkárov a tretieho vojaka zranil. Napokon 19. marca v Toulouse pred tamojšou ješivou zabil rabína, jeho dvoch synov vo veku štyri a päť rokov a osemročné dievča. Merah podľa vyšetrovateľov útočil na príslušníkov francúzskej armády zámerne, aby sa pomstil za účasť Francúzska vo vojne proti teroristickej organizácii al-Káida v Afganistane. Priznal aj protižidovský motív vrážd, keď vyhlásil, že "židia zabíjajú naše sestry a bratov v Palestíne". Vynesenie verdiktu v tomto súdnom procese sa očakáva začiatkom novembra.


Muž zatajoval partnerom, že je HIV pozitívny, dostal päť rokov väzenia

Obžalovaného súd uznal vinným z pokusu o ťažké ublíženie na zdraví a šírenie infekčnej choroby.

PRAHA, LIBEREC. Krajský súd v Liberci odsúdil v utorok Martina N. (39) kvôli zatajeniu faktu, že je HIV pozitívny pred sexuálnymi partnermi a mal s nimi napriek tomu nechránený pohlavný styk, na päť rokov odňatia slobody nepodmienečne v prísnejšie stráženom väzenskom zariadení. Verdikt súdu zatiaľ nie je právoplatný, obžalovaný vinu poprel. Podľa slov obžalovaného v súdnej sieni je celé obvinenie nezmyselné. "Všetkých partnerov som informoval, vždy som používal kondóm a nikoho som neohrozil," mienil podľa internetového serveru Novinky.cz. Obhajoba označila žalobu za nepodloženú, opierajúcu sa o pochybné svedectvo jeho expriateľov a vyzvala na oslobodenie obžalovaného. Sudca v zdôvodnení uznania viny obžalovaného a výšky trestu uviedol, že výpovediam mužov, ktorí svedčili proti obžalovanému verí. Ich výpovede označil za vierohodné a zamietol tézu o ich prípadnom sprisahaní. Obžalovaného tak uznal vinným z pokusu o ťažké ublíženie na zdraví a šírenie infekčnej choroby, aj keď sa nepodarilo preukázať, že by Martin N. bol niekoho infikoval. Ešte v roku 2005 dostal ten istý muž 3,5-ročný trest väzenia, pretože ohrozoval svojich známych a najmenej v desiatich prípadoch mal pohlavný styk s mužmi. V aktuálnom prípade polícia zdokumentovala šesť podobných prípadov. Odvolací Vrchný súd v Prahe vyniesol v prípade už v roku 2015 právoplatný rozsudok, keď pôvodne podmienečný trest vynesený v Liberci sprísnil na šesť rokov väzenia. Najvyšší súd však tento rozsudok zrušil a prípad vrátil na opätovné prerokovanie do Liberca.


Trump sa s demokratmi dohodol na rozpočte a dlhovom strope

Rozpočtový plán počíta s navýšením výdavkov Pentagonu.

WASHINGTON. Americký prezident Donald Trump sa s opozičnými demokratmi dohodol na podobe štátneho rozpočtu na ďalšie dva roky a strope pre verejný dlh. Dohodu potvrdili v pondelok večer Trump, demokratická šéfka Snemovne reprezentantov Nancy Pelosiová a líder demokratov v Senáte Chuck Schumer. Podarilo sa tak odvrátiť krízovú situáciu, kedy by hrozilo zastavenie financovania činností federálnej vlády. Rozpočtový plán počíta s navýšením výdavkov Pentagonu a vládnych agentúr pre vnútornú bezpečnosť.„S radosťou oznamujem, že sa nám... podarilo uzatvoriť dohodu o dvojročnom rozpočte a dlhovom strope,“ uviedol Trump na sociálnej sieti Twitter. „Bol to skutočný kompromis, vďaka ktorému sme dosiahli ďalšie veľké víťazstvo pre našu armádu a veteránov,“ dodal Trump.Dohodu musia schváliť obe komory Kongresu a následne ju dostane na podpis prezident.


Trumpova exporadkyňa odmietla vypovedať o svojej práci pred kongresmanmi

Meno Hicksovej  sa viackrát vyskytuje v Muellerovej správe.

WASHINGTON. Bývalá šéfka komunikačného oddelenia Bieleho domu Hope Hicksová odmietla v stredu na neverejnom vypočutí pred výborom pre súdnictvo Snemovne reprezentantov amerického Kongresu vypovedať o svojej práci pre amerického prezidenta Donalda Trumpa. Informovala o tom na svojej webovej stránke televízia NBC News. Člen výboru a demokratický kongresman David Cicilline novinárom povedal, že Hicksová odmietla odpovedať na otázky týkajúce sa jej pôsobenia v Bielom dome, čím bráni Kongresu vo výkone jeho kontrolnej funkcie. "Na niečo odpovedala, ale väčšinou sa skrývala za smiešne tvrdenie o absolútnej imunite týkajúcej sa všetkého, čo má niečo spoločné s jej prácou v Bielom dome," povedal Cicilline. Prezidentovi právnici ju inštruovali, aby neodpovedala na nijaké otázky, aj keď hovoríme len o tom, čo už povedala osobitnému vyšetrovateľovi (Robertovi Muellerovi). Povedal by som, že je to začiatok niečoho, čo sa skončí trestným oznámením," dodal. Ďalší člen výboru, demokrat Ted Lieu počas Hicksovej vypočúvania na Twitteri uviedol: "Ide o bránenie spravodlivosti v priamom prenose." Podľa neho predstavitelia ministerstva spravodlivosti vzniesli námietku voči všetkému, čo chcela Hicksová o svojom pôsobení v Bielom dome povedať. "Postoj administratívy je absurdný a na súde prehrajú. Čo Trumpova administratíva skrýva?" dodal na Twitteri Lieu. Meno Hicksovej, ktorá bola dlhoročnou spolupracovníčkou amerického prezidenta Donalda Trumpa a jeho dcéry Ivanky, sa viackrát vyskytuje v celej Muellerovej správe z vyšetrovania zasahovania Ruska do amerických prezidentských volieb v roku 2016. Koncom februára 2018, teda mesiac pred svojím odchodom z funkcie šéfky komunikačného oddelenia Bieleho domu o zasahovaní Ruska do amerických prezidentských volieb Hicksová deväť hodín vypovedala pred výborom Snemovne reprezentantov pre tajné služby. Vtedy 29-ročná bývalá modelka sa výboru priznala, že príležitostne hovorila "nevinné lži" v Trumpov prospech. Povedala však, že neklamala o ničom podstatnom.


Dopravný podnik plánuje nakúpiť osemnásť mestských elektrobusov

Vozidlá by mali byť dodané do roka od uzavretia zmluvy s dodávateľom.

BRATISLAVA. Dopravný podnik Bratislava, a. s. (DPB) plánuje nakúpiť osemnásť mestských elektrobusov za predpokladanú cenu 11,29 mil. eur bez dane z pridanej hodnoty (13,55 mil. eur vrátane dane). Nové vozidlá pre mestskú hromadnú dopravu v Bratislave by mali byť dodané do dvanástich mesiacov od uzavretia zmluvy s vybraným dodávateľom. Ako vyplýva z vyhlásenej verejnej súťaže, investícia má byť spolufinancovaná z peňazí Európskej únie cez Integrovaný regionálny operačný program 2014 - 2020 (IROP) v rámci prioritnej osi Bezpečná a ekologická doprava v regiónoch. Predmetom zákazky je podľa podmienok verejného obstarávania výroba a dodanie dvoch nových nízkopodlažných, dvojnápravových autobusov na elektrický pohon s kapacitou najmenej štyridsať cestujúcich a s dĺžkou maximálne deväť metrov, ako aj šestnástich nízkopodlažných autobusov s elektrickým pohonom a obsaditeľnosťou najmenej osemdesiat osôb a s dĺžkou najviac 12,2 metra. Elektrobusy musia byť vybavené riadiacimi, kamerovými, informačnými a tarifnými systémami. Lehota na predkladanie ponúk je 4. augusta a platiť musia minimálne do konca tohto roka. Pri vyhodnotení ponúk má cena relatívnu váhu 85 bodov, maximálna celková obsaditeľnosť oboch typov elektrobusu po päť bodov, pričom podiel miest na sedenie z celkového počtu miest musí byť najmenej 25 %. Kritérium počet miest na sedenie zo všetkých miest bez sklápacích sedadiel pri krátkom a dlhšom elektrobuse má relatívnu váhu po 2,5 bodu. Dodávateľ má vzísť z následnej elektronickej aukcie. Uchádzači musia podľa súťažných podkladov preukázať, že v predchádzajúcich troch rokoch dosiahli v oblasti, ktorej sa predmet zákazky týka, celkový obrat minimálne 6,5 mil. eur. Jednou z ďalších podmienok účasti v tendri je dodávka najmenej osemnástich nových mestských elektrobusov v trojročnom období pred vyhlásením verejného obstarávania v objeme minimálne 6,5 mil. eur bez DPH. Dopravný podnik Bratislava, a. s. bol zapísaný v Obchodnom registri SR 20. apríla 1994, má základné imanie 42,985 mil. eur. Akcionárom spoločnosti je Hlavné mesto SR Bratislava. Spoločnosť prevádzkuje mestskú hromadnú dopravu v Bratislave autobusmi, električkami a trolejbusmi, ako aj regionálne autobusové linky do Chorvátskeho Grobu, rakúskeho Hainburgu a maďarskej Rajky.


Nemci chceli predísť ďalšiemu omylu, slovenskú hymnu si odskúšali

Online prenos

Hymnu skúšali

Novinka na MS

Cíger po zápase

Prvé ohlasy

Reakcia Laca

Pohľad experta

Komentár

Reakcia Kudrnu

Fotogaléria

Po výhre nad Talianskom si miestni organizátori zamenili slovenskú hymnu so slovinskou.

BRATISLAVA. Ak slovenskí hokejisti zdolajú v dnešnom večernom zápase (20.15 h) na MS v hokeji 2017 súperov z Lotyšska, nemeckí organizátori by im už mali pustiť ich národnú hymnu. Pár desiatok minút po stretnutí medzi USA a Dánskom (7:2) totiž v prenose RTVS zaznel úvod slovenskej hymny. V tom momente už na štadióne nebol žiadny fanúšik. Slovákom po ich prvom stretnutí na šampionáte, v ktorom zdolali Taliansko 3:2 po predĺžení, organizátori v hostiteľskom Kolíne nad Rýnom najprv dvakrát pustili slovinskú hymnu a napokon sa ospravedlnili s tým, že sa Slováci národnej hymny nedočkajú. "Z celého srdca sa ospravedlňujeme slovenskému tímu aj jeho fanúšikom. Stala sa klasická chyba, keď sa zamenilo Slovensko so Slovinskom. Explicitne sme upozorňovali našich ľudí, aby si na to dávali pozor a aj napriek tomu sa to stalo," priznal Henner Ziegfeld, šéf organizačného výboru. Slovenskí fanúšikovia na omyl organizátorov reagovali piskotom, neskôr sa niektorí z nich dokonca pobili s organizátormi. „Tiekla aj krv,“ informoval komentátor Ľuboš Hlavena v prenose RTVS.


STĹPČEK PETRA SCHUTZANeschopnosť distribuovať spravodlivosť je znakom rozkladu štátu

Peňažný trest pre exviceprimátora Košíc a jeho kumpánov je absurdno-smiešna medzizastávka v kauze, ktorá sa vlečie – áno, veru – dvanásť rokov. Slzy cez smiech stekajú po tvári aj – okrem iného – preto, že v procese staršom než sekvoje je trest zbavený svojej výchovnej zložky. Aj keby znel – ako v predchádzajúcom kole – na nepodmienečné odňatie slobody. Neschopnosť distribuovať spravodlivosť je znakom rozkladu štátu. Nejde o výnimočnú paródiu, iba včera sme na tomto mieste „riešili“ Majského. A príbeh stále nemá koniec, vracia sa iba späť na Najvyšší súd. Stĺpček netuší, či Čuňo je vinný alebo nevinný, vie však toľko, že na spravodlivý proces, ktorý mu nezaťaží pol života, má nárok aj najväčší korupčník. Nikto nechce (od Kisku), aby podľa Klausa boli amnestované všetky kauzy dlhšie než 8 rokov. Do budúcnosti však treba vytvoriť akúsi donucovaciu silu, ktorá brutálne prestoje nepovolí, nech by boli zavinené obžalovaným resp. jeho obhajcami alebo prokuratúrou, či samotným súdom.


BRATISLAVA. Na post sudcu Všeobecného súdu EÚ bude opäť kandidovať Ján Mazák. Potvrdil to pre médiá s tým, že aj keď predtým neuspel, ide členov Súdnej rady SR presvedčiť, že kritériá spĺňa. Nomináciu Mazáka predkladá člen rady Jozef Vozár. Nového kandidáta na sudcu Všeobecného súdu EÚ bude Súdna rada SR voliť 29. januára 2017. Návrhy kandidátov na sudcu je potrebné doručiť súdnej rade najneskôr do 10. januára. Predsedníčka rady Lenka Praženková vyhlásila voľbu po tom, čo v septembri vláda zobrala na vedomie stiahnutie kandidatúry Radoslavom Procházkom na tento post. Podporu poradného výboru nezískala ani prvá naša kandidátka na dodatočného sudcu Mária Patakyová, ktorá neprešla výberom v marci 2016 pre neznalosť francúzštiny, pracovného jazyka súdu. Post dodatočného sudcu, ktorý patrí Slovensku, je už vyše roka neobsadený.


Futbalistovi Juventusu Turín operovali srdce, pauzovať bude zrejme mesiac

TURÍN. Nemecký futbalista Sami Khedira absolvoval operáciu srdca na odstránenie arytmie. Termín jeho návratu nie je známy, informovala o tom agentúra DPA s odvolaním sa na trénera Juventusu Turín Massimiliana Allegriho. Tridsaťjedenročný stredopoliar chýba Juventusu viac ako týždeň po tom, ako mu diagnostikovali arytmiu. Podľa predbežných správ by mal byť mimo hry približne mesiac, čakajú ho však ďalšie vyšetrenia.


Druckerovo ministerstvo pokutovalo za vývoz liekov, spolu za takmer dvestotisíc eur

Distribučné firmy nemôžu vyvážať lieky, ktoré sú hradené zo zdravotného poistenia.

BRATISLAVA. Ministerstvo zdravotníctva (MZ) SR riešilo od začiatku roka, kedy sa zmenili podmienky vývozu liekov zo Slovenska, už viacero porušení novej legislatívy. "Ide o 14 prípadov, pri ktorých uložené sankcie predstavujú 180-tisíc eur," povedala hovorkyňa rezortu zdravotníctva Zuzana Eliášová. Rozhodnutie o udelení sankcie nadobudlo právoplatnosť doteraz v jednom prípade a bola zaplatená pokuta tisíc eur. Pokuty padali už aj vlani. Od januára 2016 doteraz ministerstvo uložilo celkovo pokuty za reexport spolu vo výške 227 500 eur. "Od januára 2016 až doteraz MZ SR viedlo a vedie 34 správnych konaní v tejto súvislosti, z toho 16 už je právoplatných," doplnila Eliášová. Podľa novely zákona o liekoch už od januára distribučné firmy nemôžu viac za hranice vyvážať tie, ktoré sú hradené z verejného zdravotného poistenia. Dá sa to iba v prípade súhlasu ich výrobcu. Za nedodržiavanie zákona hrozia veľkodistribútorom pokuty až jeden milión eur, lekárňam do stotisíc eur. Minister zdravotníctva Tomáš Drucker (nominant Smeru) avizoval tvrdé tresty pre tých, ktorí budú porušovať novú legislatívu. "V prípade vývozu liekov v rozpore s platnou legislatívou ide o porušenie zákona o lieku. MZ SR koná buď na základe podnetu, alebo z vlastnej iniciatívy. Kontroly sa týkajú veľkodistribútorov humánnych liekov aj poskytovateľov lekárenskej starostlivosti vo verejnej lekárni. Podnet dostávame najčastejšie zo strany Štátneho ústavu pre kontrolu liečiv," priblížila doterajšie skúsenosti Eliášová. Lieky zo Slovenska v minulých rokoch často smerovali do krajín západnej Európy, kde je ich cena vyššia. Situáciu nepomohla vyriešiť ani možnosť zákazu vývozu. K dispozícii tak neboli mnohé antipsychotiká, antibiotiká, antiepileptiká, antikoagulanciá, ale aj lieky pre onkopacientov. Ministerstvo hneď v januári po zavedení nových pravidiel informovalo, že situácia s dostupnosťou liekov pre slovenských pacientov sa výrazne zlepšila.


Bývalý slovenský futbalový reprezentant si otvoril reštauráciu v Portugalsku

VILA DO CONDE. Niekdajší slovenský futbalový reprezentant Marek Čech (2004 - 2013) priznal, že sa počas pôsobenia v portských kluboch FC (2005 - 2008) a Boavista (2015) zamiloval do Portugalska. A to natoľko, že si nedávno neďaleko mestečka Vila do Conde blízko Atlantického oceánu otvoril vlastnú reštauráciu. "Keď som prvýkrát prišiel do Portugalska, mal som možnosť spoznať sever tejto krajiny, mesto Porto, jedlo, ľudí a zamiloval som sa. Momentálne mám reštauráciu v Mindelo poblíž Vila do Conde, kde ponúkame typickú portugalskú kuchyňu," prezradil 36-ročný rodák z Trebišova pre web tsf.pt. Marek Čech počas angažmánu v tíme FC Porto, ktoré sa v tejto sezóne prebojovalo už do štvrťfinále Ligy majstrov, vyhral dovedna päť trofejí vrátane troch prvenstiev v najvyššej portugalskej súťaži. "FC Porto má najlepšiu organizáciu na svete," poznamenal účastník majstrovstiev 2010 v Juhoafrickej republike, ktorý vďaka šikovnej ľavačke obhospodaroval ľavú stranu defenzívnej formácie či stredu poľa. "Ako hráč som mohol zažiť zázemie v mnohých kluboch a ak môžem medzi sebou porovnať jednotlivé organizácie, v FC Porto boli najlepšie podmienky. Na inej úrovni bola aj starostlivosť o hráčov," doplnil bývalý hráč Interu Bratislava, pražskej Sparty, anglického West Bromwichu Albion či talianskej Bologne. Strelec jedného z najkrajších gólov na majstrovstvách sveta 2003 hráčov do 20 rokov v Spojených arabských emirátoch, ktorý v seniorskej reprezentácii v 52 stretnutiach zaznamenal päť presných zásahov, zažil v FC Porto viacero výnimočných spoluhráčov. Veľmi rád spomína na aktuálneho majstra Európy z ostatného kontinentálneho šampionátu vo Francúzsku 2016 Ricarda Quaresmu. "Veľmi sa mi páči spôsob jeho hry s množstvom neuveriteľných vecí, ktoré s loptou dokáže. Veľa ľudí vravieva, že Ricardo má dokonca viac talentu ako Cristiano Ronaldo. Myslím si, že v tomto období kariéry hrá omnoho lepšie ako predtým," podotkol. Marek Čech v časoch svojej aktívnej hráčskej činnosti nestihol zažiť súčasné moderné trendy v podobe systému videoasistenta rozhodcu. Priznal, že nepatrí medzi fanúšikov tejto novinky: "Prináša mnoho kontroverzných verdiktov."


Johnson plánuje parlamentné voľby na leto 2020, píše The Times

Johnson chce parlamentné voľby až potom, čo prebehne brexit.

LONDÝN. Tím Borisa Johnsona chce vyhlásiť v Británii parlamentné voľby na leto 2020, pričom už začal zbierať prostriedky na najatie si väčšieho štábu a pripravovať Konzervatívnu stranu na predvolebný súboj. Napísal to v stredu denník The Times, z ktorého správy citovala agentúra Reuters. Johnson, bývalý starosta Londýna, je jasným favoritom na obsadenie postu lídra konzervatívcov a zároveň premiéra po dosluhujúcej Therese Mayovej. Výsledky straníckeho hlasovania, v ktorom sa rozhoduje medzi ním a ministrom zahraničných vecí Jeremym Huntom, budú známe na budúci týždeň v utorok. Johnson uviedol, že usporiadať voľby predtým, ako vyvedie krajinu z Európskej únie, by bolo "úplným bláznovstvom". Zmienené noviny ďalej informovali, že jeho tím plánuje napumpovať do ústredia strany viac peňazí so zámerom zabezpečiť jej pred budúcoročnými voľbami solídne postavenie. Británia má opustiť Európsku úniu 31. októbra. "Máme túžbu ich (voľby) uskutočniť, ešte kým je tu opozičný líder Jeremy Corbyn. Labouristi sú výrazne rozdelení - brexit ich zabíja. Labouristická strana nie je pripravená na predvolebný súboj," citovali The Times nemenovaného vysokopostaveného člena konzervatívneho tímu. Ďalšie riadne voľby sú v Británii na programe až v roku 2022. Obaja uchádzači o premiérsku funkciu - Johnson i Hunt - predtým verejne vyhlásili, že neplánujú usporiadať parlamentné voľby pred týmto termínom.


Zosuv pôdy na západe Guatemaly si vyžiadal jedenásť obetí

GUATEMALA. Zosuv pôdy na západe Guatemaly v blízkosti hraníc s Mexikom si vyžiadal jedenásť obetí. Sergio Cabanas z národného úradu pre zvládanie katastrof objasnil, že pôda zasypala v San Pedro Soloma šesť domov, malý autobus a kamión. Desať ľudí prišlo o život práve v autobuse. Zatiaľ nie je jasné, koľko ľudí žilo v zasypaných domoch. Oblasť už niekoľko hodín čelí silným dažďom a zasahujú v nej hasiči aj armáda.


Procter & Gamble hlási pokles tržieb aj zisku

CINCINNATI. Americký koncern Procter & Gamble (P&G) zaznamenal v 3. kvartáli svojho finančného roka 2016/17 pokles zisku aj tržieb. Prispeli k tomu posilnenie dolára, ktoré malo negatívny vplyv na jeho príjmy zo zahraničia, a tiež slabší globálny odbyt. Z hospodárskych výsledkov najväčšieho výrobcu tovarov pre domácnosti vyplýva, že jeho čistý zisk sa za tri mesiace do konca marca 2017 znížil na 2,52 miliardy USD (2,31 miliardy eur), čo predstavuje 93 centov na akciu, z 2,75 miliardy USD alebo 97 centov/akcia v rovnakom období vlani. Po očistení od jednorazových položiek dosiahol P&G za prvé tri mesiace roka zisk 96 centov na akciu, čo je o 2 centy viac, ako mu predpovedali analytici. Tržby P&G, ktorý vyrába širokú škálu produktov od čistiacich prostriedkov cez hygienické - napríklad vreckovky, detské plienky - až po kozmetiku, sa v sledovanom období znížili na 15,61 miliardy USD z vlaňajších 15,78 miliardy USD a zaostali za odhadmi expertov, ktorí počítali s tržbami v priemere 15,73 miliardy USD. P&G potvrdil svoj ciel a v prebiehajúcom obchodnom roku aj napriek výsledkom za 3. kvartál očakáva nárast tržieb o 2 až 3 % a zisku na akciu o "stredné" jednociferné číslo.


Český fotograf J. Saudek má v centre Bratislavy výstavu

Galéria Michalský dvor vyberala z celoživotného diela.

BRATISLAVA. Vyše 70 prevažne ženských a mužských aktov je výberom od roku 1964. Dívka s perlami, Portrét panny, Stáří a mládí, Řekni mi zrcadlo, První krok, Žebronení, Obálka detského časopisu, Československo 1968, Záliby, Milenci, Snení v ráji, Starý tanečník, Manželství, Voják, Svatba, Surrealizmus, Portrét fotografa a ďalšie sú známe, ale na Slovensku i prvýkrát prezentované fotografie. "V Bratislave je jedna vec stabilná, že Jan Saudek príde z Prahy na každú svoju výstavu, povie niekoľko nekorektných vtipov, aj že tu chodí rád," na utorkovej vernisáži výstavy povedal riaditeľ vydavateľstva Slovart Juraj Heger, ktorý fotografovi venoval jeho novú knihu s názvom Dva. Aj galerista Juraj Ulický potvrdil, že prominentný fotograf bol na každej svojej výstave v Michalskom dvore od prvej, ktorou v roku 1995 otvorili túto galériu v centre mesta. "Chodím sem rád a chodím sa sem vykecať," povedal Saudek. Pražský rodák (1935) sa koncom druhej svetovej vojny pre polovičný židovský pôvod dostal s dvojčaťom Karolom do koncentračného tábora v Sliezsku pre tzv. miešancov. Vyštudoval grafickú školu a od roku 1950 pracoval ako produkčný fotograf v tlačiarňach. Na konci 60. rokov odišiel do Ameriky a zoznámil sa s Hughom Edwardom, šéfom oddelenia fotografie v Inštitúte umenia v Chicagu. Prvú výstavu mal v University of Indiana v Bloomingtone. Začal fotografovať pri stene s oknom, ktorá sa stala typickým prvkom jeho tvorby. Spolupracoval s rôznymi umelcami z celého sveta. Vystavoval v múzeu moderného umenia v Paríži, vyšla jeho prvá monografia Svet Jana Saudka. Stal sa členom Spolku českých maliarov a mal množstvo výstav. Získal francúzske vyznamenanie Rad umenia a literatúry (1990). Francúzsky režisér Jerome de Missolz o ňom nakrútil film Jan Saudek - český fotograf. V jeho živote má dôležité miesto dlhoročná priateľka a manažérka Sára Saudková, ktorá prijala jeho meno aj bez svadby. Umeleckú a finančnú slobodu získal Saudek začiatkom 80. rokov a bol veľmi populárny. Stal sa kandidátom Zväzu výtvarných umelcov (1988). Filmová spoločnosť Febio ho vybrala pre projekt GEN (100 Čechov dneška). Slovart vydal výpravnú publikáciu Saudkových fotografií (2005) a neskôr ďalšie knihy. Priateľka Sára zorganizovala k jeho 70. narodeninám ako darček veľkú výstavu. Portrétoval známe osobnosti vrátane sto členov činohry, baletu a opery. Za šírenie dobrého mena vlasti v zahraničí dostal Saudek od ministra kultúry vyznamenanie Artis Bohemiae Amicis (2006). V roku 2014 si na českom veľvyslanectve v Pekingu vzal za manželku dlhoročnú priateľku a matku svojich detí novinárku Pavlu Saudkovú, ktorá bola s ním na výstave v Bratislave.


Jediným dvojbodovým mužom zápasu bol brankár. Má viac bodov ako Ovečkin

Fínsky gólman si okrem úspešných zákrokov pripísal aj dve asistencie.

WINNIPEG. Hokejisti Bostonu zvíťazili v pondelok na ľade Winnipegu 4:1 a ich jediným dvojbodovým hráčom v dueli bol kuriózne brankár Tuukka Rask. Dvadsaťdeväťročný Fín stihol popri 34 úspešných zákrokoch aj asistovať pri góloch Davida Pastrňáka a Zdena Cháru a stal sa prvým gólmanom v klubovej histórii s dvoma bodmi v dueli základnej časti. Rodák zo Savonlinny má razom na konte rovnaký počet kanadských bodov ako najväčšie ofenzívne hviezdy NHL Steven Stamkos či Patrick Kane a rovno o dva body viac než Alexander Ovečkin. "Je to úžasné. Teším sa z prekonaného rekordu. V ďalšom zápase sa pokúsim o tri body," vtipkoval hrdina duelu v dokrútke, ktorú priniesol twitter Bruins.


Kampaň Do práce na bicykli má podnietiť samosprávy na budovanie cyklotrás

Minister Ersék očakáva, že nový zákon podporí rozvoj cyklistickej dopravy a cykloturistiky.

BRATISLAVA. Celonárodná kampaň Do práce na bicykli pokračuje tento rok už šiestym ročníkom. Vyhlasuje ju Ministerstvo dopravy a výstavby SR v spolupráci s občianskou cykloiniciatívou Banská Bystrica. „Tohtoročná kampaň sa bude konať v období legislatívneho procesu návrhu zákona o poskytovaní dotácií v pôsobnosti rezortu dopravy na podporu rozvoja cyklistickej dopravy a cykloturistiky. Od tejto legislatívnej úpravy očakávame výrazný posun v budovaní kvalitnej a bezpečnej cyklistickej infraštruktúry na Slovensku," povedal minister dopravy a výstavby Árpád Érsek. Cieľom kampane je pútavou formou podporiť rozvoj trvalo udržateľnej mobility v mestách a podnietiť samosprávy, aby vytvárali na svojom území vhodné podmienky na využívanie cyklistickej dopravy. Takisto má motivovať aj zamestnávateľov k vytvoreniu vhodných priestorov na odkladanie bicykla, prípadne k poskytnutiu iných benefitov pre pracovníkov, ktorí dochádzajú do práce na dvoch kolesách. Zároveň sa snaží ostatným ľuďom ukázať, že bicykel môže byť pre mnohých obyvateľov ideálnym spôsobom pri dochádzaní do práce, či už zo zdravotného, ekonomického, alebo dokonca časového hľadiska. Od začiatku marca do 18. apríla sa môžu do kampane registrovať samosprávy na stránke www.dopracenabicykli.eu. Zamestnanci alebo študenti so svojimi tímami sa budú môcť do súťaže zapojiť hneď po tom, ako sa do kampane prihlási samospráva, v ktorej majú trvalé bydlisko, alebo do ktorej dochádzajú do zamestnania. Zapojiť sa do kampane nemôžu jednotlivci alebo tímy, ktorých členovia sú z rôznych organizácií. Samotná kampaň sa uskutoční od 1. do 31. mája. Najazdené kilometre si budú súťažiaci evidovať na spomínanej webovej stránke. Ocenené budú samosprávy, v ktorej súťažiaci najazdili spolu najväčší počet kilometrov a tie, v ktorých sa zapojilo najviac súťažiacich.


Na ministerstve zdravotníctva otvárali ponuky na centrálne nákupy CT

BRATISLAVA. Na Ministerstve zdravotníctva (MZ) SR sa vo štvrtok predpoludním otvárali ponuky v rámci centrálneho obstarávania na CT prístroje pre nemocnice. Koľko uchádzačov sa prihlásilo, známe nie je. Ministerstvo údaje z otvárania ponúk nezverejnilo. Pri elektronickej aukcii, ktorá bude nasledovať, sa tak podľa zákona nerobí. Súťaž je rozdelená na časti, podľa výkonnosti a určenia CT prístroja. V každej budú dvaja víťazní uchádzači elektronickej aukcie, s ktorými sa uzavrie rámcová dohoda na obdobie troch rokov. Ešte pred dodávkou CT prístroja v konkrétnej špecifikácii pre danú nemocnicu bude opäť realizovaná elektronická aukcia medzi týmito uchádzačmi, z ktorej vyjde víťazný dodávateľ. Predpokladaná hodnota rámcového kontraktu je do 40,6 milióna eur. Cez zmluvu budú môcť nakupovať nielen štátne nemocnice, ale aj neziskové organizácie či regionálne nemocnice pod vyššími územnými celkami. Šéf rezortu zdravotníctva Tomáš Drucker (nominant Smer-SD) minulý týždeň deklaroval, že ministerstvo má "úprimný" záujem o čo najlepšiu súťaž s maximálnym dôrazom na transparentnosť. Poslanec Národnej rady SR Miroslav Beblavý (nezaradený) predtým vyhlásil, že súťaž je potrebné zrušiť a urobiť znova.


Plot pred ambasádou USA zostane, magistrát predĺžil prenájom

BRATISLAVA. Plot pred Veľvyslanectvom Spojených štátov amerických v SR ostane. Mestské zastupiteľstvo totiž dnes schválilo veľvyslanectvu na šesť rokov prenájom pozemkov pred budovou ambasády za 481.070 eur ročne. "Usilujeme sa, aby za šesť rokov bolo jasné, kde bude ambasáda sídliť, a aby bola výrazne rozbehnutá zmena jej adresy," povedal primátor Matúš Vallo. Veľvyslanectvo si totiž vyhliadlo jednu z budov mesta. Pozemky na Hviezdoslavovom námestí veľvyslanectvo využíva od roku 2005 ako svoju bezpečnostnú zónu. Starostka Starého Mesta a mestská poslankyňa Zuzana Aufrichtová priznala, že z plota nie sú nadšení, treba ale podľa nej akceptovať realitu. Z nájomného 25 percent získa mestská časť Staré Mesto a 75 percent mesto Bratislava. "Tieto peniaze budú určite investovanédo verejného priestoru," podotkla starostka. Veľvyslanectvo ešte v roku 2002 prijalo bezpečnostné opatrenia v podobe oplotenia budovy v súvislosti s teroristickým útokmi v New Yorku z 11. septembra 2001. Od roku 2016 sa neustále diskutuje o odstránení oplotenia amerického veľvyslanectva v historickom centra mesta. Chceme, aby za šesť rokov bolo úplne jasné, kde bude ambasáda sídliť. Naším cieľom je mať Hviezdoslavovo námestie bez plota Ambasáda USA mala mestské pozemky na Hviezdoslavovom námestí a Paulínyho ulici prenajaté od roku 2005 za symbolickú cenu. Zmluva na v zásade bezplatný nájom pozemku vypršala ešte v roku 2016. Predĺžená však nebola, lebo to poslanci neschválili. „Od konca roka 2016 sa mesto dohodlo s americkou ambasádou, že bude platiť denne za ten plot 1 300 eur, čo ale poslanci dodnes neschválili. Takže dva a pol roka do mesta za ten plot neprúdili peniaze a prišli sme takmer o 1,5 milióna eur. Pre mňa to bola politická hra vtedajšieho zastupiteľstva alebo nejakej skupiny poslancov,“ uviedol po schválení návrhu o prenájme primátor Bratislavy Matúš Vallo. „Strácame rok čo rok obrovské peniaze kvôli propagande bývalého primátora, ktorý sa snažil vzbudiť protizápadné nálady,“ uviedol poslanec Ján Budaj. Mesto rokuje s americkou ambasádou o novom sídle veľvyslanectva. „Naším cieľom je mať Hviezdoslavovo námestie bez plota, a myslím, že je to cieľom aj americkej ambasády,“ dodal Vallo. Vallo potvrdil, že sa ulica Olejkárska - pri novej budoveSlovenského národného divadla, skloňuje ako miesto, kam by sa mohloveľvyslanectvo presťahovať. Poznamenal však, že o tom diskutujepracovná skupina. Aktuálnu nájomnú zmluvu si však bude môcť veľvyslanectvo s trojročnou opciou predĺžiť, avšak iba pod podmienkou, že minimálne dva mesiace pred skončením nájmu preukáže právoplatné stavebné povolenie na výstavbu novej budovy zastupiteľstva Spojených štátov amerických v Slovenskej republike. Existencia bezpečnostnej zóny pred americkou ambasádou sa opiera o Zmluvu o bezpečnostnej zóne medzi Spojenými štátmi americkými a Mestskou časťou Bratislava – Staré Mesto, o stanovisko Ministerstva zahraničných vecí a európskych záležitostí SR a Viedenský dohovor o diplomatických stykoch. Slovenská republika, ktorá je zmluvnou stranou dohovoru, je ako prijímací štát povinná uľahčiť výkon funkcií diplomatickej misie a nesie v tomto zmysle aj medzinárodnoprávnu zodpovednosť. Viedenský dohovor konštatuje, že „prijímajúci štát buď vysielajúcemu štátu uľahčí v súlade so svojimi zákonmi získať miestnosti potrebné pre misiu na svojom území, alebo mu pomôže obstarať umiestnenie misie iným spôsobom“. Miestnosťami misie sa pritom podľa dohovoru rozumejú budovy alebo časti budov a k nim priľahlé pozemky, bez ohľadu na vlastníctvo, ak sa používajú pre účely misie, vrátane rezidencie šéfa misie.


Putin sa pýtal Zemana na ruského hackera

O vydanie hackera Nikulina žiadajú Čechov Spojené štáty aj Rusko.

PRAHA. Ruský prezident Vladimir Putin sa počas práve skončenej návštevy českého prezidenta Miloša Zemana v Rusku pýtal českej hlavy štátu na ruského hackera Jevgenija Nikulina, ktorého v Českej republike zatkli. S odvolaním sa na vlastné zdroje to tvrdí český týždenník Respekt. O Nikulina sa podľa informácií Respektu zaujímal aj ruský minister zahraničných vecí Sergej Lavrov, ktorý mal Zemanovi priamo ponúknuť výmenu ruského hackera za dvoch Čechov, ktorých Rusi zatkli na Kryme. "Keď ho nevydáme, máme na nich zabudnúť," interpretuje Lavrovove vyjadrenie Respekt. O vydanie Nikulina, ktorý sa mal nabúrať do počítačových sietí viacerých spoločností vrátane Linkedln a Dropbox a ukradnúť im dáta, žiada Čechov nielen Rusko, ale aj Spojené štáty. Nikulin síce podľa všetkého nemal byť priamo zapojený do útokov ruských hackerov na americké voľby, ale Američania sa podľa Respektu zrejme domnievajú, že by ich mohol k páchateľom doviesť. Takú istú obavu má zrejme aj Rusko a preto sa tiež tak usiluje o jeho vydanie. Respekt popisuje snahy ruského veľvyslanca v ČR Alexandra Zmejevského presvedčiť českých predstaviteľov, aby Nikulina vydali do Ruska a nie do USA. Zmejevskij žiadal aj o stretnutie s ministrom spravodlivosti Robertom Pelikánom, ten sa však s ním o tejto téme odmietol rozprávať. Aktívny bol v tomto smere podľa Respektu aj bývalý americký veľvyslanec v ČR Andrew Schapiro. Pelikán podľa informácií týždenníka preferuje vydanie Nikulina do Spojených štátov. Nikulin sa však plánuje odvolať k Ústavnému súdu, čím môže finálne rozhodnutie výrazne oddialiť.


Rosella prepustia. Bývalý prezident FC Barcelona bude na slobode po takmer dvoch rokoch

MADRID. Španielske súdy rozhodli v stredu o prepustení bývalého prezidenta futbalového klubu FC Barcelona Sandra Rosella z väzby na slobodu. Toho aktuálne vyšetrujú pre "pranie peňazí", ktoré súvisí s predajom televíznych práv na priateľské zápasy brazílskej reprezentácie. Od vlaňajšieho zatknutia je Španiel vo väzbe už 21 mesiacov a verejní žalobcovia preňho žiadajú jedenásťročný trest vo väzbe a zároveň navrhli finančný trest vo výške 60 miliónov eur. Rosellovi právnici viackrát žiadali o jeho prepustenie z dôvodu, že nie je fér držať ho vo väzbe tak dlho bez priamych dôkazov o vine. Predchádzajúce žiadosti o jeho prepustenie boli tamojšími súdmi zamietnuté, pretože sudcovia nechceli riskovať únik Rosella do zahraničia pre jeho širokú sieť kontaktov. "Prania peňazí" sa mal Rosell dopustiť aj pri uzatváraní zmluvy medzi Brazíliou a spoločnosťou Nike. Zároveň má byť 54-ročný barcelonský rodák členom zločineckej organizácie. Okrem Rosella sa pred justíciou zodpovedajú aj jeho manželka a ďalší štyria ľudia. Prokurátori taktiež vyjadrili podozrenie, že Rosell ukrýva nelegálne získané peniaze od niekdajšieho šéfa Brazílskej futbalovej federácie a člena výkonného výboru Medzinárodnej futbalovej federácie (FIFA) Ricarda Teixeiru. Rosell stál na čele FC Barcelona v rokoch 2010 až 2014. Počas jeho panovania kúpila Barcelona brazílskeho reprezentanta Neymara. Aj tento obchod sprevádzal tieň podozrení z daňových únikov. Bývalého šéfa FCB podozrievajú aj z obchodovania s orgánmi, keď podľa španielskych médií v roku 2012 zaobstaral na čiernom trhu pečeň pre Érica Abidala. Súdne konanie ohľadom jeho prípadu bude pokračovať a malo by trvať dohromady 10 dní, pričom sa bude ťahať priebežne počas celého marca.


Kvitová napreduje v liečbe, už začala používať zranenú ruku

Na prvý pohľad nie je poznať, že tá ruka bola pred troma mesiacmi veľmi vážne zranená, hovorí zástupca tenistky.

PRAHA. Česká tenistka Petra Kvitová sa štvrť roka po lúpežnom prepadnutí už dokáže dorezanou dominantnou ľavačkou učesať či najesť. "Na prvý pohľad nie je poznať, že tá ruka bola pred troma mesiacmi veľmi vážne zranená," povedal hráčkin zástupca Karel Tejkal pre ČTK. Zdieľal to napríklad web iSport.Blesk.cz. "Petra minulý týždeň absolvovala sériu kontrol u operatéra Radka Kebrleho a potvrdilo sa, že všetko napreduje podľa optimistických predpokladov." Kvitovú v decembri v jej prostějovskom byte napadol dosiaľ nedolapený zlodej. Bývalá dvojka singlového renkingu WTA už v ten deň podstúpila chirurgický zákrok vo Vysokom nad Jizerou. Zreparovali jej šľachy a nervy. V ideálnom prípade sa vráti do súťažného diania v druhej polovici roka. V polovici januára vybrali wimbledonskej šampiónke z rokov 2011 a 2014 stehy, potom ešte dva mesiace nosila obväzy. "Už nemá žiadne bandáže a začala používať ruku na každodenné bežné činnosti," prezradil ďalej jej zástupca Karel Tejkal. Zverenkyňa Jiřího Vaněka Kvitová sa snaží udržať v kondícii. Dvakrát bola na sústredení v klube La Santa Lanzarote na Kanárskych ostrovoch. Oslávila tam aj 27. narodeniny.


Všade sú portréty Putina a Asada, vojna v Sýrii nekončí, ale zmenila sa

ALEPPO. Muhammad Bakdul sa o páde Aleppa dozvedel v Bejrúte, kam v roku 2012 aj s rodinou utiekol. Keď vlani v decembri armáda dobyla východnú časť mesta, vrátil sa späť, presvedčený, že sa blíži koniec vojny. Keď uvidel východné štvrte v troskách, otvoril si obchod so stavebninami, pred ktorými je teraz stále plno. Muhammad utekal v čase, keď povstalci obsadili východnú časť mesta a režim prezidenta Bašára Asada sa pod ich vtedajšou silou otriasol. Dnes sa situácia obrátila. Za začiatok sýrskeho konfliktu sa považuje 15. marec 2011. Vtedy začali protesty, ktoré vláda násilne potlačila, čím vyvolala ozbrojený odpor. Vojna, ktorá nasledovala a stále pokračuje, sa považuje za najničivejšiu od začiatku 21. storočia. Boj o východné Aleppo bol najväčším stretom armády a jej spojencov s povstalcami. Zvyšok krajiny stále sužujú boje, do ktorých sa zapájajú aj miestne povstalecké skupiny. Za nimi stoja Turecko, štáty Perského zálivu a západné štáty. Za obrat na bojisku vďačí sýrska armáda Rusku a Iránu. Vojna sa však ani zďaleka nekončí, ale režim v nej má teraz silnejšiu pozíciu a chce získať aj územia, ktoré obsadila džihádistická radikálna organizácia Islamský štát (IS). Muhammad je ale optimista, ako aj mnoho ďalších obyvateľov Aleppa. "Myslím si, že koniec vojny sa blíži. Ľudia sú už unavení, chcú žiť doma, nie stále niekam utekať, " povedal robotník Bráhím Amúra, ktorý pomáha búrať strop v dome v povstaleckej štvrti Karm al-Džabal. Paľbu, ktorá sa odtiaľ ešte nedávno ozývala, nahradil zvuk miešačiek. Ulicami stále jazdia vojenské autá plné sýrskych a ruských vojakov. Všade sú portréty Bašára Asada a ruského prezidenta Vladimira Putina. Mesto sa snaží zničiť zvyšky demarkačnej linie, ktorá oddeľovala vládne časti mesta od povstaleckých. Tá prvá bola od skazy ušetrená, domy v povstaleckej časti zničilo bombardovanie. Voda je v Aleppe vzácna a ľudia s prázdnymi kanistrami na ňu stoja v dlhých radoch. Správa sľubuje, že prísun vody znovu obnovia, pretože armáda už porazila IS v mieste hlavného vodného zdroja pre Aleppo, ktorý sa nachádza 90 kilometrov za mestom. Dodávka elektriny je prerušená dlhodobo, nahradili ju však generátory, uvádza agentúra AFP. Zástupca guvernéra z provincie Aleppo Abdalghaní Kasab povedal, že "zjednotenie Aleppa je v sýrskej kríze bodom obratu". Ľudia sú podľa neho plní energie a optimizmu. "Rekonštrukcia bude dlhá, ale budeme tvrdo pracovať," dodal. Povstalci, ktorí v decembri prehrali, sa presunuli do dedín v blízkosti Aleppa. "Aleppo bolo matkou všetkých revolucionárov. Keď sme oň prišli, bolo to rovnaké, ako stratiť matku," povedal povstalec abú Marja. Odborník na Sýriu z univerzity v Edinburghu Thomas Pierret povedal, že Aleppo bolo pre opozíciou nádejou, že sa "presadia ako alternatíva k režimu". "Táto nádej sa v decembri rozplynula a opozícia sa ocitla na okraji diania," uviedol Pierret. "Opozícia snívala o tom, že v Aleppe zriadi administratívu, ktorá bude konkurovať Damasku, ale porážka toto odhodlanie narušila," povedal Fabrice Balanche z Washingtonského inštitútu. Podľa neho má teraz vláda v rukách 36 percent sýrskeho územia, teroristi z IS 29 percent, Kurdi 23 percent a zvyšok ovládajú povstalci. Po porážke v Aleppe povstalecké skupiny pristúpili na vyjednávanie s vládnymi zástupcami. Úplne prvýkrát sa to stalo v januári za spolupráce s Ruskom a Tureckom. Aleppská radnica sa snaží vyvolávať dojem, že sa všetko navracia k normálu. Pri jednom z mostov nechala vysadiť citrónovníky a pomarančovníky. "Vracia sa doterajší život," hovorí zamestnanec radnice Muhammad Džásim Muhammad, ktorý rastlinky chodí zalievať.


Duchovný vodca Iránu kritizoval Trumpa, od Európy žiada bojkot sankcií USA

USA sa podľa iránskeho vodcu snažia islamskú republiku rozvrátiť už štyri desaťročia.

TEHERÁN. Najvyšší iránsky vodca ajatolláh Alí Chameneí skritizoval Spojené štáty za tvrdý postoj, ktorý presadzujú voči jeho krajine, odkedy sa americký prezident Donald Trump rozhodol odstúpiť od medzinárodnej jadrovej dohody. Chameneí v stredajšom prejave ku vládnym predstaviteľom pri príležitosti posvätného mesiaca ramadán vyhlásil, že USA sa snažia islamskú republiku rozvrátiť už 40 rokov. "Od prvého dňa islamskej revolúcie Spojené štáty používajú proti islamskej republike všetky druhy nepriateľstva," uviedol. Jeho slová nasledovali len niekoľko dní po tom, čo americký minister zahraničia Mike Pompeo zverejnil zoznam požiadaviek, ktoré chcú mať Spojené štáty zakomponované v novej jadrovej dohode. V opačnom prípade pohrozil, že Irán bude čeliť "najprísnejším sankciám v histórii". Chameneí ale skonštatoval, že Irán chce ostať pri súčasnej jadrovej dohode, od európskych mocností však žiada, aby vydali rezolúciu odsudzujúcu porušenie paktu zo strany USA, postavili sa proti americkým sankciám a zaručili sa za pokračovanie nákupu iránskej ropy.


Streľba v Texase si vyžiadala päť obetí a 21 zranených

Medzi postrelenými sú aj traja príslušníci polície.

ODESSA. Päť mŕtvych a najmenej 21 zranených si vyžiadala sobotňajšia streľba na západe amerického štátu Texas. Oznámil to šéf polície v meste Odessa, ktorého citovala agentúra AP. Podľa policajného veliteľa Michaela Gerka sú medzi postrelenými aj traja príslušníci polície. Páchateľom bol muž, ktorého auto sa pokúsila zastaviť policajná hliadka. Pôvodné chaotické správy hovorili o tom, že strieľať začali zrejme až dvaja páchatelia jazdiaci na autách. Následne sa však vyjasnilo, že išlo len o jedného strelca, ktorého napokon zabili policajti. Motív mužovho konania nie je známy. Vodiča jazdiaceho na vozidle značky Honda sa najskôr pokúsil zastaviť člen policajnej hliadky v blízkosti mesta Odessa. Muž však zastaviť odmietol a policajta postrelil. Neskôr svoje auto opustil a ukradol poštové vozidlo. Z neho potom strieľal na náhodné obete, napríklad na hostí reštaurácie a na ľudí v obchodnej zóne 116-tisícového mesta Odessa. Útočníka napokon zabili policajti počas prestrelky v blízkosti kina v Odesse. Išlo o muž bielej pleti vo veku od 30 do 40 rokov, uviedol predstaviteľ miestnej polície Steve Rogers. Bezprostredne nebolo jasné, či je medzi piatich mŕtvych zarátaný aj samotný strelec. O streľbe v Odesse informovali aj prezidenta USA Donalda Trumpa a do jej vyšetrovania sa zapojil Federálny úrad pre vyšetrovanie (FBI). Viceprezident Mike Pence ocenil odesských policajtov za rýchly zásah. K incidentu došlo štyri týždne po streľbe v nákupnom centre v texaskom meste El Paso, pri ktorej zahynulo 22 ľudí. Guvernér Texasu Greg Abbott sa tento týždeň už dvakrát stretol s poslancami štátneho zákonodarného zboru, s ktorými diskutoval o tom, ako zamedziť ďalším prípadom hromadnej streľby. V nedeľu by mal Abbott pricestoval do Odessy, píše agentúra AP.


STĹPČEK ŠÉFREDAKTORKYTrumpova slepota ohrozuje aj tých, ktorí hrozby vidia

USA odstúpia od dohody

Čo hovorí dohoda?

Otázky a odpovede

Trump zjednotil svet

Komentár

Rozhovor

Stĺpček šéfredaktorky

Už teraz je zrejmé, že časť Ameriky ostáva v Paríži.

Stiahnutie Spojených štátov zo svetovej klimatickej dohody nie je len teatrálne gesto populistu, ktorý hádže omrvinky svojim hladným voličom. Táto časť jeho prezidentskej reality show môže mať vážnejšie následky než všetky jeho doteraz kritizované kroky dokopy. A to nie len pre Ameriku. Chcel svoju krajinu urobiť znovu veľkou a zaradiť ju pred všetko ostatné. Ale svojím krokom ju izoluje a priraďuje k notorickým popieračom vedy. A ku krajinám, ktorým svet neverí. Už teraz je zrejmé, že časť Ameriky ostáva v Paríži a bude si ctiť dohodu. Budú sa proti Trumpovi spájať sami občania jeho krajiny. A všetci tí, ktorým na budúcnosti záleží.


Rozlúštili kód, ktorým Volkswagen klamal pri emisiách

Ak by niekto analyzoval kód dostupný na webe, celá aféra mohla prasknúť už pred niekoľkými rokmi.

SAN DIEGO, BRATISLAVA. Takmer rok trvalo, kým počítačoví analytici odhalili spôsob, akým Volkswagen podvádzal pri emisných testoch automobilov s dieselovými motormi. Kód sa pritom nachádzal na oficiálnom webe Volkswagenu a ktokoľvek by sa pustil do jeho analýzy, mohol odhaliť manipulovanie s testami už pred šiestimi rokmi. Nik však vtedy nemal podozrenie. Tím okolo Kalifornskej univerzity v San Diegu mal s podobnými analýzami skúsenosti z minulosti. Viackrát už hľadal slabiny a bezpečnostné nedostatky systémov, ktoré by mohli hackeri a zlodeji automobilov zneužiť. Tentokrát analytici rozlúskli aj kauzu emisných podvodov. Nástroje, ktoré upravovali chod motora, sa podľa magazínu Cnet nachádzali v module, čo bol označený ako riadenie akustiky motora. Hoci by ste očakávali, že dohliadne na hlučnosť motora, v skutočnosti dohliadal na ukrývanie skutočných emisných parametrov. Údaje zo senzorov softvér porovnával s desiatkou preddefinovaných profilov, ktoré zodpovedali syntetickým testom v certifikačných spoločnostiach. Podľa dráhy, rýchlosti, času či polohy kolies dokázal zistiť, že auto nejazdí na ceste, ale podrobuje sa testu. Upravený beh motora s obmedzeným výkonom a dynamikou následne ukryl nevyhovujúce hodnoty. Akademici preskúmali 900 verzií firmvéru pre rôzne modely automobilov, pričom na podvod mali naraziť pri 400 z nich. Ukázali, že pri modernej elektronike, ktorá riadi motory, sa bez verejného auditu môže ukrývať čokoľvek. Platformu mala pre automobilky vyrábať firma Robert Bosch. Zaujímavosťou je aj odhalenie oveľa primitívnejšej taktiky vo vozidlách Fiat 500X. Tie po štarte motora zotrvajú 26 minút a 40 sekúnd v režime s obmedzením emisií, do štandardnej prevádzky sa prepnú až po uplynutí tohto času.


Villarreal doma nestačil na Bilbao a nevyužil šancu dostať sa na piate miesto

Jediný gól domáceho tímu strelil Carlos Bacca.

MADRID. V pondelňajšej dohrávke 31. kola španielskej La Ligy zvíťazili futbalisti Athletica Bilbao na ihrisku FC Villarreal 3:1. Villarreal nevyužil šancu dostať sa na piate miesto, ostal šiesty dva body za Betisom Sevilla. Bilbao sa posunulo na dvanástu priečku. Villarreal - Athletic Bilbao 1:3 (0:1)Góly: 67. Bacca - 4. Cordoba, 51. Williams, 87. MuniainČK: 90. Alvaro (Villarreal)


Trenčín dal Pohroniu lekciu a pokračuje vo víťaznom ťažení

Premier League

Serie A

Bundesliga

Ligue 1

Fortuna liga

La Liga

Česká liga

Ružomberok nezvíťazil už v piatom dueli po sebe.

BRATISLAVA. Futbalisti AS Trenčín sa vezú na víťaznej vlne. Mužstvo zo Sihoti, ktoré v úvodných troch kolách získalo iba bod, triumfovalo v sobotňajšom dueli 6. kola najvyššej slovenskej súťaže Fortuna ligy 2019/2020 na ihrisku nováčika FK Pohronia Žiar nad Hronom Dolná Ždaňa vysoko 4:0. Tretie ligové víťazstvo Trenčanov za sebou gólovo zariadili Ante Roguljič, Osman Bukari, Hamza Čatakovič a Gino van Kessel. Tréner Ján Rosinský tak zažil trpkú obnovenú premiéru na lavičke mužstva zo Žiaru nad Hronom. V zápase dvoch tímov, ktoré v uplynulej sezóne skončili v hornej polovici ligovej tabuľky, remizoval MFK Zemplín Michalovce s ŠKF iClinic Sereď 1:1. Skóre stretnutia otvorili v 9. min hostia, keď skóroval Cléber. Odpoveď Michalovčanov nenechala na seba dlho čakať, v 17. min vyrovnal na konečných 1:1 Matúš Vojtko. Hráči MFK Ružomberok nezvíťazili už v piatom dueli po sebe. Liptáci tentoraz doma pod Čebraťom podľahli Spartaku Trnava najtesnejším rozdielom 0:1. Rozhodujúci moment zápasu sa zrodil v 40. min, keď trnavský kapitán Bogdan Mitrea premenil pokutový kop. "Andeli" vyhrali v Ružomberku po dvoch rokoch - na začiatku majstrovskej sezóny 2017/2018 tam triumfovali 2:0. Fortuna liga 2019/2020 - 6. kolo - sobota: Góly: 5. Roguljič, 41. Bukari, 68. Čatakovič, 85. van Kessel. Rozhodovali: Gemzický - Borsányi, Perát, ŽK: Tesák, Abrahám - Čatakovič, Julien, Koolwijk, 2149 divákov Pohronie: Vantruba - Hatok (28. Mészáros), Nosko, Bartoš, Tesák - Sedláček, Dzurík (71. Zachara), Pellegrini (46. Klec) - D. Hrnčár, Abrahám, Blahút Trenčín: Šemrinec - Ligeon, Šulek, Skovajsa, Julien - Koolwijk - Comvalius (57. van Kessel), Zubairu, Roguljič, Bukari (75. Corryn) - Čatakovič (69. Depetris) Ján Rosinský, tréner Pohronia: "V prvom polčase nemám príliš čo hodnotiť kladne. To čo sme chceli hrať, tak moji zverenci neplnili. Až druhom polčase sme začali hrať to, čo sme mali aj v prvom, teda od začiatku stretnutia. Z tlaku sme však nevyťažili kontaktný gól, aj keď sme mali príležitosti. Po tomto tlaku sme z ojedinelého útoku a ešte k tomu zo štandardky inkasovali tretí gól. Musíme sa poučiť z tohto zápasu. Niektorí hráči siahli na dno svojich síl, ale súper nám svojou kvalitou ukázal kde sú individuálne hodnoty a schopnosti hráčov Trenčína a hráčov Pohronia. Či sa týka striedania kapitána Pellegriniho, bolo vynútené pre bolesti chrbta. Nemohol by už po prestávke podať na ihrisku plnohodnotný výkon." Roman Nemčok, tréner Trenčína: "Podaril sa nám vstup do zápasu, pomohli sme si rýchlym gólom zo štandardky. To bol pre nás dobrý impulz, aby sme pokračovali v tom, čo sme si zaumienili, teda zachytávať rýchle útoky súpera, nepúšťali ho do kontier, ktoré má výborné. V prvom polčase nám to vychádzalo. Zabránili sme gólovým šanciam domácich, naopak boli sme aktívni, kvalitní na lopte , dobre sme kombinovali a vytvorili si šance, pridali sme aj druhý gól. V druhom polčase sme mali lepšie reagovať na úvod, ktorý bol zo strany Pohronia lepší. Našťastie sme dali tretí gól a potom sme už zápas odkontrolovali až do konca." Martin Vantruba, brankár Pohronia: "Trenčín má svoju kvalitu, hráči vedia o sebe, hľadajú sa, sú behaví - hlavne po krídlach. My nemôžeme takto ľahostajne k tomu pristúpiť. Bojovali sme síce, ale urobili sme individuálne chyby v postavení, bránení i v nedostatočnej agresivite. Za nedostatky sme pykali. Trenčín si vytvoril veľa šancí, ja som sa snažil robiť všetko pre to, aby som tých gólov dostal čo najmenej. Bohužiaľ dostal som ich štyri. Na tento zápas treba čo najrýchlejšie zabudnúť." Igor Šemrinec, brankár Trenčína: "Bol to výborný zápas pre nás. Dôležité bolo, že sme strelili hneď na začiatku gól. Potom som sa trošku obával, pretože sme mali veľa šancí na to, aby sme strelili druhý gól, no nedarilo sa nám to. Súper tam mal nejaké štandardky, závary pred našou bránkou, ale napokon sme predsa len zvýšili na 2:0. Pred druhým polčasom sme si povedali, že sa treba naďalej tlačiť pred bránku, aby sme nebránili a podarilo sa. Tretí náš gól bol rozhodujúci. Teší ma čisté konto, prvé v sezóne, trošku som mal obavy na konci zápasu, lebo sme tam vymýšľali, ale napokon sme to uhrali na nulu, čo je super." Góly: 17. Vojtko - 9. Cleber. Rozhodovali: Somoláni - Weiss, Galo, ŽK: Kolesár, Vojtko - Iliev, Matheus, 1478 divákov. Michalovce: Kira - Rota, Carrillo, Červak, Vojtko - Savvidis - Popovits, Žofčák (79. Danko), Turik, Kontouriotis (46. Kolesár) - Sidibé (69. Hovhannisjan) Sereď: Iliev - Lukáčik, Ba, Hučko, Slaninka - Adekuoroye, Ventúra - Iván (25. Matheus, 90. Morong), Pankaričan, Cleber - Špehar Anton Šoltis, tréner Michaloviec: "My sme chceli vstúpiť do zápasu aktívne, čo sa nám aj podarilo. Po našej chybe ale išiel súper do vedenia. To nás trošku poznačilo. Dnes nám nešla koncovka. Chceli sme, tlačili sme sa dopredu, ale vždy nám niečo chýbalo. Taký kľud a pokoj vo finálnej fáze. S remízou nie sme spokojní, chceli sme vyhrať." Slavče Vojneski, tréner Serede: "Chcem pogratulovať domácemu tímu k dobrému výkonu, hral veľmi organizovane. Síce sme išli do vedenia, ale potom sme urobili chybu, za ktorú sme pykali. Musíme si to všetko rozanalyzovať, pretože tie chyby sa pobali na chyby v zápasoch s Nitrou aj Slovanom. V závere sme mali šance strhnúť víťazstvo na svoju stranu, remíza je ale vzhľadom na priebeh zápasu zaslúžená." Gól: 40. Mitrea (z 11 m). Rozhodovali: Pavlík - Pozor, Žákech, ŽK: Twardzik, Novotný - Mesík, Mitrea, Sobczyk, 1982 divákov Ružomberok: Krajčírik - Čurma (83. T. Bobček), J. Maslo, Twardzik, Mojžiš - Qose (74. Gerec), Takáč - Kostadinov, Brenkus, Regáli - Novotný Trnava: Rusov - Diogo, Mesík, Mitrea, Lovat - Halilovič, Tešija - Tavares (81. Oršula), Yilmaz (69. Mihálek), Dangubič (73. Gamboš) - Sobczyk Ján Haspra, tréner Ružomberka: "Počas celého zápasu sme mali územnú prevahu, súpera sme zvierali, no bohužiaľ len pred jeho šestnástkou. V dôležitom území, kde sa zápasy rozhodujú, neboli sme dostatočne agresívni, kreatívni a efektívni, ako by sme chceli byť." Ricardo Chéu, tréner Trnavy: "Tri body získalo mužstvo, ktoré viac verilo v úspech. Z oboch strán to nebolo futbalovo dobré. Vyhrali sme zaslúžene, Ružomberok hrozil dlhými loptami a zo štandardných situácií, ale do šancí sa nedostával. My sme v prvom polčase mali dve dobré príležitosti a v druhom jednu."


Rakúsko plánuje väzniť nebezpečných žiadateľov o azyl

Na zavedenie opatrenia by museli Rakúšania zmeniť ústavu.

VIEDEŇ. Rakúske ministerstvo vnútra plánuje zaviesť "zaisťovaciu väzbu pre nebezpečných žiadateľov o azyl", čím reaguje na udalosť z minulého týždňa, keď muž tureckého pôvodu ubodal vedúceho sociálneho úradu v meste Dornbirn. Informovala o tom tlačová agentúra APA, ktorej takýto návrh potvrdil vo štvrtok večer minister vnútra Herbert Kickl. Na zavedenie spomínaného opatrenia je nutné pozmeniť rakúsku ústavu, konkrétne článok týkajúci sa ochrany osobnej slobody. Nové znenie by malo obsahovať zmienku o možnosti väzby na základe cudzineckého práva, odôvodnenej ohrozením národnej bezpečnosti alebo verejného poriadku, avšak odlišujúcej sa od väzby pred vyhostením. V prípade, že v Rakúsku požiada o azyl napríklad osoba považovaná za možnú hrozbu, mala by byť hneď na začiatku spracovaná príslušná "prognóza" a prijaté opatrenia, akým je navrhovaná "zaisťovacia väzba". Kickl vyjadril očakávanie, že návrh ústavného zákona získa dostatočnú podporu v parlamente, aby bola dosiahnutá potrebná dvojtretinová väčšina. "Kto sa na tejto zmene nebude spolupodieľať, dá jasne najavo, že mu v skutočnosti nezáleží na ochrane obyvateľov pred zločinnými žiadateľmi o azyl," povedal minister.


Útok moslimských militantov v Mjanmarsku si vyžiadal desiatky obetí

Na mjanmarské bezpečnostné jednotky zaútočilo viac ako 150 moslimských militantov.

RANGÚN. Moslimskí militanti vyzbrojení strelnými zbraňami a mačetami zaútočili v noci na mjanmarské bezpečnostné jednotky na policajných a hraničných stanovištiach. Pri útoku zahynulo najmenej 71 ľudí. Informácie priniesol web BBC. K zodpovednosti za útoky sa prihlásila militantná skupina s názvom Arakanská armáda spásy Rohingov (ARSA). Uviedla pritom, že útoky podnikla na obranu komunít Rohingov zneužívaných miestnymi vládnymi silami. Medzi obeťami je 59 povstalcov z moslimského etnika Rohingov a 12 členov mjanmarských bezpečnostných síl. S odvolaním sa na vyhlásenie kancelárie mjanmarskej líderky Aun Schan Su Ťij o tom informovala agentúra AP. Podľa polície bolo do útoku zapletených viac ako 150 militantov. Vyhlásenie vlády uvádza, že extrémisti najprv zaútočili na policajnú stanicu na severe štátu s použitím podomácky vyrobenej bomby a potom nasledovali koordinované útoky na ďalšie stanovištia. Incidenty sa stali približne o jednej hodine ráno miestneho času. Útoky sa odohrali deň po zverejnení varovnej správy špeciálnej komisie Organizácie Spojených národov (OSN), podľa ktorej sa zradikalizuje ešte viac ľudí, ak nebude riešené pretrvávajúce napätie medzi etnikami. Arakanský štát sa nachádza na západe krajiny a je domovom viac ako milióna moslimov z etnika Rohingov. Napätie medzi nimi a budhistami, ktorí tvoria väčšiu obyvateľstva tohto regiónu, pretrváva roky. Desiatky tisíc Rohingov ušli do susedného Bangladéša a mjanmarské úrady obviňujú z etnického prenasledovania.


Ministerstvo pripravuje novelu zákona o dani z pridanej hodnoty

BRATISLAVA. Rezort financií pripravuje novelu zákona o dani z pridanej hodnoty (DPH). Upraviť sa má zdaňovanie pri poskytovaní služieb a predaji tovaru na diaľku. Vyplýva to z predbežnej informácie zverejnenej na legislatívno-právnom portáli Slov-lex. Ministerstvo uviedlo, že novelou zákona o DPH dôjde k zadefinovaniu predaja tovaru na diaľku, a to tak v rámci Európskej únie (EÚ), ako aj dovážaného z tretích území alebo tretích krajín. Taktiež dôjde k zmene pravidiel pre určenie miesta dodania takého tovaru. "Miestom dodania tovaru predávaného na diaľku bude v súlade s novonavrhovanými pravidlami v zásade ten členský štát, v ktorom sa odoslanie alebo preprava tovaru pre zákazníka skončí," vysvetlilo ministerstvo v predbežnej informácii. Novelou zákona dôjde aj k rozšíreniu dobrovoľných osobitných úprav uplatňovania dane. Taktiež dôjde k vypusteniu oslobodenia od dane pri dovoze zásielok, ktorých hodnota nepresahuje 22 eur. "Bolo identifikované, že toto oslobodenie narúša hospodársku súťaž medzi dodávateľmi usadenými v EÚ a mimo EÚ," doplnilo ministerstvo. Zefektívniť sa má aj postup pri správe dane a zvýšiť sa má dobrovoľnosť plnenia daňových povinností, pokiaľ ide o predaj tovaru na diaľku dovážaného z tretích území alebo tretích krajín, nepodliehajúceho spotrebnej dani. Zavedie sa nová dobrovoľná osobitná úprava, prostredníctvom ktorej si budú dotknuté zdaniteľné osoby môcť plniť povinnosti týkajúce sa podávania daňového priznania a platenia dane len v jednom členskom štáte, tzv. členskom štáte identifikácie. V súčasnosti platné pravidlá upravujúce zásielkový predaj podľa ministerstva do značnej miery nereflektujú zásadu zdanenia v mieste spotreby, keďže miesto dodania tovaru formou zásielkového predaja je členský štát, v ktorom sa odoslanie alebo preprava tovaru skončí, len ak hodnota dodávok do tohto štátu presiahne úroveň stanovenú smernicou o DPH, alebo si tento členský štát zvolí dodávateľ pred tým, ako hodnota jeho dodávok doň dosiahne stanovenú hodnotu. Uplatňovanie súčasných pravidiel pre zásielkový predaj je tak podľa ministerstva administratívne náročné a nákladné. Medzirezortné pripomienkové konanie k samotnej novele by malo odštartovať až v marci budúceho roka.


Automobilka Volvo mieri k rekordu a má veľmi ambiciózne plány

Volvu sa darí najmä na európskom a čínskom trhu, menej na americkom.

ŠTOKHOLM. Prevádzkový zisk švédskej automobilky Volvo Car Group sa v prvom polroku medziročne zvýšil o 21 percent na 6,8 miliardy švédskych korún, čo je vyše 700 miliónov eur. Pomohol vyšší obrat na európskom a čínskom trhu, uviedla dnes firma a dodala, že tohtoročný predaj by mohol byť rekordný. V prvom polroku automobilka predala skoro 278-tisíc áut, čo je medziročne o 8,2 percenta viac. Tržby jednej z najväčších švédskych firiem podľa obratu vzrástli na 99,1 miliardy švédskych korún z minuloročných 84,2 miliardy. Automobilku od roku 2010 vlastní čínska spoločnosť Zhejian Geely Holding Group. Volvo konkuruje novými modelmi väčším rivalom, ako sú nemecké firmy BMW a Mercedes-Benz. Do niekoľkých rokov chce Volvo ročne predávať 800-tisíc áut, uviedla agentúra Reuters. Horšie výsledky ale Volvo registruje v Spojených štátoch, kde predaj klesol o sedem percent najmä pre problémy s logistikou. Podnik v USA zatiaľ nemá továreň, ale jednu už stavia.


Érsek cestoval RegioJetom. Kontroloval kapacitu vlaku

Ministerstvo malo sťažnosti od cestujúcich, že žlté vlaky na trase jazdia plné.

BRATISLAVA. Minister dopravy Árpád Érsek (Most-Híd) sa ráno previezol ranným vlakom z Kvetoslavova do Bratislavy, ktorý prevádzkuje súkromný dopravca RegioJet. Chcel tak vyskúšať kapacitu motorových súprav, ktoré dopravca začína od dnešného dňa nasadzovať na túto trasu. "Prešiel som celý vlak, áno, boli niektorí ľudia, ktorí stáli, ale v regionálnej doprave je to normálne, keď niekto musí stáť 15 minút. Ale väčšina ľudí bola spokojná," opísal minister po príjazde do Bratislavy. Po tom, čo sa RegioJetu poškodili tri súpravy pri nehodách, ministerstvo malo sťažnosti od cestujúcich, že vlaky na trase jazdia plné. Rezort sa tak dohodol s dopravcom, že nasadí na linku štyri ďalšie motorové jednotky. Jeden takýto vlak poskytuje približne 140 miest na sedenie a v časoch špičky ich môže dopravca spájať do dlhých trojsúprav, ktoré spolu ponúknu 420 miest na sedenie. Podľa hovorcu RegioJetu Aleša Ondrůja má tak spoločnosť v súčasnosti k dispozícii 14 súprav a jednu náhradnú na tejto trase, oproti 12, ktoré jazdili pred nehodami. "Vieme, že toto nie sú nové súpravy," konštatoval tiež Érsek. Je to však podľa neho dobré pre lepší pocit cestujúcich, aby necestovali "natlačení ako haringy". "Myslím si, že povedali aj ľudia, že sú z tohto pozitívne prvé dojmy," dodal šéf rezortu dopravy. Dopravca pritom podľa neho avizoval, že vlaky ešte postupne upraví. Podľa Ondrůja by sa mal zmodernizovať interiér súprav. "Vlakové jednotky rovnakého typu prevádzkuje napríklad dopravca Arriva na diaľkovej linke Nitra - Trenčín - Praha, v Českej republike potom dopravca GW Train Regio na rýchlikovej trase Plzeň - Most a tieto súpravy jazdia tiež na regionálnych spojoch v Spolkovej republike Nemecko, napríklad v Bavorsku, Brandenbursku a ďalších spolkových krajinách," vymenoval Ondrůj. Aj keď nasadením týchto súprav by sa mal podľa jeho slov odstrániť najhorší kapacitný problém na trase, dopravca vo všeobecnosti upozorňuje na potrebu navýšenia kapacity na tejto linke. To však podľa neho závisí od ministerstva dopravy, ktoré si vlaky na trase od súkromného dopravcu objednáva. Podľa ministra je však aktuálna dĺžka spojených súprav maximálna, akú je možné na trase dosiahnuť. Peróny na staniciach sú totiž krátke a vlak nemôže byť dlhší ako sú nástupištia. Ministerstvo preto podľa Érseka uvažuje o zdvojkoľajnení tejto trasy, aby sa mohli na linke v budúcnosti viac zahustiť vlaky. "Ale to nebude za rok, pretože príprava je taká istá, ako keď robíte autostrádu," dodal šéf rezortu dopravy. Otázkou následne podľa neho bude aj to, či trať elektrifikovať. "Ale keď chceme ísť s modernou dobou, musíme rozmýšľať postupne o elektrifikácii celej trate Bratislava - Komárno," uviedol.


Sú prví na svete, slovenskí vedci ukázali novú metódu vo fyzike

Výskum ukázal novú metódu, ktorá môže viesť k lepším meraniam a nanostrojom.

BRATISLAVA. Vo vedeckom svete je to podobné, ako keď športovec získa medailu na majstrovstvách sveta. Publikovať výskum v odbornom magazíne z prestížnej rodiny Nature sa dokonca vedcom stáva zriedkavejšie, obzvlášť tým slovenským. Medzinárodný tím, v ktorom pôsobili aj výskumníci zo Slovenskej akadémie vied a z Univerzity sv. Cyrila a Metoda však teraz zverejnili svoj nový výskum v magazíne Nature Physics. Ako vôbec prví na svete dokázali odmerať vektorové veličiny v nanosvete pomocou upravenej metódy „surface probe microscopy". Výsledkom je nová metóda, ktorá umožňuje získavať lepšie výsledky pri skúmaní nanosveta a ktorá umožňuje na subatomárnej úrovni merať vektory, teda veličiny, ktoré majú smer. Výskum by mohol viesť k lepšiemu pochopeniu nanomateriálov, ich povrchu, chemických reakcií na týchto povrchoch či k vytvoreniu lepších nanostrojov. „Ide o prácu s katedrou aplikovanej fyziky v Osake, s ktorou máme dlhoročnú spoluprácu a pre ktorú robíme počítačové modelovanie," vysvetľuje pre SME spoluautor výskumu Ivan Štich z Fyzikálneho ústavu SAV. „Táto spolupráca už priniesla viaceré významné výsledky v Nature Communications či v Nano Letters. Teraz sme v článku priamo výpočtom overovali sily pôsobiace medzi hrotom mikroskopu a atómami povrchu germánia." Vo fyzike sú tri rôzne typy veličín: takzvané skalárne, ktoré sú jednoduchými číslami, vektorové veličiny, ktoré majú smer - ako napríklad sila či magnetický moment a tenzorové veličiny, ktoré sú zovšeobecnením vektorov. Práve fyzikom sa teraz podarilo ukázať, ako ich na subatomárnej úrovni nielen odhadovať. Pritom práve sledovanie týchto vektorových veličín je dôležité, ak chceme nanomateriálom lepšie porozumieť a potom ich používať. „Predpokladáme, že naša metóda otvorí nové okno na materiály na subatomárnej škále a umožní lepšie pochopenie morfológie povrchov, ich chemického zloženia a chemických reakcií na ich povrchoch," zdôrazňuje Štich. „Umožní dokonca vytváranie nanoštruktúr na povrchoch pomocou atomárnej a molekulárnej manipulácie a lepšie pochopenie správania sa nanostrojov." Fyzici dúfajú, že nový výskum publikovaný v prestížnom vedeckom magazíne pomôže vo výskume pokračovať. Zároveň uľahčí hľadanie prostriedkov na ďalšie experimenty a výpočty. „Publikovať v žurnále z rodiny Nature znamená veľmi veľa," priznáva slovenský fyzik. „Dôležité je to aj preto, lebo od schopnosti publikovať na tejto úrovní závisí aj schopnosť pritiahnuť grantové prostriedky, ktoré potrebujeme okrem iného aj na mzdy či na získanie počítačového času na najväčších superpočítačoch. No na publikovanie na tejto úrovni treba aj vynikajúci príbeh a asi aj trochu šťastia." DOI: 10.1038/NPHYS4083


Diaľnica v smere z Brna do Bratislavy je uzavretá, zrazili sa tri nákladné autá

Dvaja ľudia utrpeli zranenia rôzneho rozsahu.

BRATISLAVA. Hasiči z Kútov zasahujú pri dopravnej nehode na diaľnici D2 v smere z Brna do Bratislavy, pri ktorej sa zrazili tri nákladné autá. TASR o tom informovala hovorkyňa Prezídia Hasičského a záchranného zboru Katarína Križanová. "Pri nehode došlo k zrážke troch nákladných vozidiel, pričom dve osoby utrpeli zranenia rôzneho rozsahu. Hasiči poskytli zraneným osobám predlekársku prvú pomoc a zabezpečili vozidlá proti vzniku požiaru," uviedla Križanová. Diaľnica je podľa jej slov na tomto úseku uzavretá.


Kolapsov v stredu pribudlo, pomoc pre horúčavy potrebovalo 68 ľudí

BRATISLAVA. Kolapsov z tepla bolo v stredu (3. 7.) opäť viac. Operačné stredisko záchrannej zdravotnej služby (OSZZS) SR vyslalo záchranárov k 68 ľuďom, ktorí mali problémy v dôsledku horúčav. TASR o tom informovala hovorkyňa OSZZS SR Alena Krčová. Najviac - 14 ľudí - skolabovalo v Košickom kraji. Najmenej pacientov - traja - skolabovali v Trnavskom kraji. Záchranári opakovane apelujú na ľudí, aby dbali na prevenciu. V čase obeda, od 11.00 do 15.00 h, sa treba zdržiavať v interiéri a dodržiavať dostatočný pitný režim. Vysoké teploty predstavujú záťaž pre každý organizmus, najohrozenejšie sú však deti, seniori a chronickí pacienti. "Ak sa už nevyhneme pobytu vonku, netreba zabudnúť na vhodnú pokrývku hlavy a ľahký odev. Tekutiny treba dopĺňať priebežne, počas celého dňa a nečakať na pocit smädu," uviedla Krčová. Podľa záchranárov je najlepšie piť čistú vodu, minerálne vody, zriedené ovocné a zeleninové šťavy. Kávu treba piť s mierou a alkoholu je vhodné sa úplne vyhnúť, pretože rozširuje cievy. "Ak sa aj napriek prevencii vyskytnú zdravotné ťažkosti v dôsledku prehriatia, pacienta ochladzujeme a podávame mu tekutiny po malých dúškoch," informovali záchranári. V prípade zhoršenia zdravotného stavu treba kontaktovať tiesňovú linku 155 a operátor poradí, ako ďalej postupovať.


Argentínsku exprezidentku obvinili v ďalšom prípade korupcie

Pred väzením političku chráni čiastočná poslanecká imunita.

BUENOS AIRES. Bývalú argentínsku prezidentku Cristinu Kirchnerovú obvinili v novom korupčnom prípade. Ide o nezrovnalosti pri prideľovaní dotácií prevádzkovateľom vlakovej a autobusovej dopravy. Ako píše agentúra AFP, 66-ročná senátorka, ktorá už predtým čelila mnohým obvineniam, bola v pondelok obvinená aj z podvodu pri dovoze skvapalneného plynu. Sudca Claudio Bonadio podľa AFP žiadal pre Kirchnerovú predsúdnu väzbu alebo kauciu vo výške miliardy pesos (25 miliónov dolárov). Centristicko-ľavicovú političku, ktorá bola v rokoch 2007-15 prezidentkou Argentíny, však pred uväznením chráni čiastočná poslanecká imunita. Tá sa však už nevzťahuje na súdne procesy. Kirchnerová je momentálne na Kube, kde sa v nemocnici lieči jej dcéra Florencia. V máji, v prvom z mnohých súdnych procesov čakajúcich na Kirchnerovú, sa súd bude zaoberať zmluvami na verejné práce, ktoré počas jej pôsobenia v úrade dostal argentínsky podnikateľ Lázaro Báez, blízky priateľ prezidentkinej rodiny. Ide o kontrakty za 1,2 miliardy dolárov. V ďalšom prípade, ktorý bol odhalený len nedávno, sú podnikatelia z oblasti stavebníctva a energetiky podozriví z vyplácania úplatkov vo výške stámiliónov dolárov vládam Kirchnerovej a jej zosnulého manžela Néstora Kirchnera, a to výmenou za zmluvy na verejné práce. Kirchner bol prezidentom Argentíny v rokoch 2003-07. Kirchnerová chce v októbri kandidovať v prezidentských voľbách. Jej najväčším rivalov v nich je centristicko-pravicový prezident Mauricio Macri.


Autosalón Paríž: Nový Hyundai i30 sa nám viac páčil zozadu

Naživo sa od minulej generácie odlišuje, aj keď využíva podobné dizajnové prvky.

Hyundai i30 patrí medzi najdôležitejšie modely značky v Európe. Oproti predchodcovi prešlo pomerne výraznou zmenou. Aspoň prvý dojem z auta je taký. Keby sme však mali napríklad prednú časť novej a dosluhujúcej generácie opísať slovami, zjavilo by sa nám v predstavách rovnaké auto. Šesťuholníková predná maska, pretiahnuté predné svetlá umiestnené na bokoch auta sú spoločným popisom. Až drobné zmeny, ako výplň prednej masky, však dokázali výrazne zmeniť pocit z auta. Popravde, najmä na prednú časť si musíme po živom stretnutí zvyknúť. Viac na nás Hyundai zapôsobil zozadu. Vo vnútri zas nájdeme typický kórejský interiér. A teraz to nemyslíme v zlom, pretože značky Hyundai/Kia prešli v tomto smere veľkým posunom. Rozdielnym prvkom je nový volant a rovnako, ako v prípade Kie Rio dotykový displej, ktorý nie je zabudovaný do palubnej dosky, ale vystupuje do priestoru. Zásadnou novinkou je nový benzínový, turbom prepĺňaný štvorvalec s objemom 1,4 l a s výkonom 103 kW. Predaj najnovšej generácie Hyundaiu i30 odštartuje začiatkom budúceho roka.


Orkán Friederike napáchal v Nemecku škody za miliardu eur

Pôvodne vyčíslené škody boli o polovicu nižšie.

BERLÍN. Škody, ktoré napáchal v uplynulom týždni orkán Friederike v Nemecku, sú zrejme podstatne vyššie, ako sa pôvodne predpokladalo. Poisťovne pôvodne hovorili o škode v objeme 500 miliónov eur, avšak teraz ich zväzová organizácia vyčíslila materiálne škody na nehnuteľnostiach na asi 900 a na motorových vozidlách na ďalších okolo 100 miliónov eur, čo v súčte predstavuje miliardu eur, teda dvojnásobok pôvodne odhadovaného objemu. Informovala o tom vo štvrtok tlačová agentúra DPA. Orkán Friederike sa tak zaradil na druhé miesto historického rebríčka zimných búrok, ktoré spôsobili najrozsiahlejšie škody, a to za orkán Kyrill spred 11 rokov, po ktorého vyčíňaní činili celkové škody viac ako dve miliardy eur.


Predseda izraelského parlamentu navštívil múzeum holokaustu v Seredi

Juli-Joel Edelstein ocenil, že Slovensko sa dokáže úprimným spôsobom vyrovnať s temnými stránkami minulosti.

SEREĎ. Predseda Knesetu štátu Izrael Juli-Joel Edelstein, ktorý je na návšteve Slovenska, si vo štvrtok v sprievode predsedu Národnej rady (NR) Andreja Danka (SNS) prezrel Múzeum holokaustu v Seredi. Areálom bývalého zberného tábora ich sprevádzal riaditeľ Múzea židovskej kultúry (MŽK) Pavol Mešťan. V barakoch múzea umiestnilo expozíciu, ktorá pripomína pobyt a deportácie Židov počas druhej svetovej vojny. Mešťan v závere prehliadky upriamil pozornosť na časť múzea, ktorá je venovaná tým Slovákom, ktorí pomohli slovenským Židom zachrániť sa a sú nositeľmi ocenenia Spravodlivý medzi národmi. "Slovensko je jednou z krajín, ktorá má takýchto ľudí najviac na svete," pripomenul. Andrej Danko po skončení prehliadky povedal, že "kto prejde tými miestami, nemôže zostať chladným. Ak dnes niekto spochybňuje holokaust, musíme s ním tvrdou rukou bojovať. Dnes máme na Slovensku veľa prejavov a vyjadrení, ktoré sa vracajú k obdobiu holokaustu a neboja sa spochybňovať ho. Každému takémuto by som odporučil, dokonca ho prinútil, aby si prešiel múzeum. Kto prejde a neskloní hlavu, neroztrasie sa, nerozochveje sa, nie je človekom". Je čas podľa neho povedať prepáčte, ale aj zastaviť tých, ktorí holokaust spochybňujú. "Budem v tomto smere pokračovať v legislatívnej činnosti a ďakujem J.-J. Edelsteinovi, že mi pomôže pri niektorých definíciách, ktoré nám pomôžu zlepšiť naše trestné zákony, aby sme takýchto ľudí dostávali tam, kam patria, do väzenia," dodal Danko. Predseda Knesetu povedal, že oceňuje, Slovensko sa dokáže úprimným spôsobom vyrovnať s temnými stránkami svojej minulosti, "ktorá je nesmierne komplikovaná". Poďakoval znovu za tých, ktorým slovenskí občania zachránili svojou odvahou počas vojny životy. Dodal, že vníma stúpajúce prejavy xenofóbie a antisemitizmu vo svete, preto je podľa neho dôležité pripomínať najmä mladej generácii aj formou, ako je seredské múzeum, čo holokaust bol a čo znamená. "Cením si, že aj takýmto spôsobom budete šíriť povedomie o tejto otázke," povedal J.-J. Edelstein a povedal, že verí, že priateľstvo medzi Slovenskom a Izraelom sa bude prehlbovať. Od budúceho školského roka by mal podľa Danka platiť pri návšteve Múzea holokaustu v Seredi bezplatný vstup pre žiakov základných škôl . Danko uviedol, že umožnenie návštevy žiakom škôl vyplýva z operatívnej dohody s ministrom školstva. "Sám som inicioval túto možnosť, pretože je veľmi dôležité podporiť povedomie našich detí aj v tomto smere," povedal predseda Národnej rady a dodal, že bude pokračovať v iniciatíve, aby návšteva Múzea holokaustu bola povinná pre každú základnú školu na Slovensku. Je podľa neho dôležité, aby bolo deťom umožnené spoznať túto kapitolu dejín slovenského národa. Informáciu o bezplatnom vstupe ocenil aj vedúci múzea Martin Korčok. Múzeum holokaustu otvorili v januári 2016, je umiestnené v bývalých barakoch zberného tábora židov. Z neho deportoval nacistický režim v priebehu rokov 1942 až 1944 viac ako 10.000 občanov židovskej národnosti do koncentračných táborov. V prvej etape od marca do októbra 1942 odišlo z neho 57 železničných transportov. V druhej etape, po potlačení SNP, tam sústredili židov, ktorí ešte zostali na území Slovenska. V tábore boli vystavení krutému zaobchádzaniu a vraždám. Posledný transport odišiel zo Serede 31. marca 1945 do Terezína. Sereď je jediné miesto, kde sa zachovali pôvodné objekty tábora. V máji 2009 bol vyhlásený za národnú kultúrnu pamiatku.


Ftáčnik, Mikolaj či Plavčan. Ministri, ktorí chceli reformovať školstvo

Ministerka školstva Martina Lubyová v piatok predstavila základné východiská pre Národný program rozvoja výchovy a vzdelávania.

BRATISLAVA. Okrem v piatok predstaveného konceptu Národného programu rozvoja výchovy a vzdelávania, prišiel skoro každý minister školstva so svojou reformou. Realizovať sa ju čiastočne podarilo len ministrovi Jánovi Mikolajovi v roku 2008. Učitelia sa však už na novinky v školstve pozerajú s nedôverou. Koncepcie vzdelávania sa podľa nich menia tak rýchlo, že nevidia zmysel v tom, aby sa začali venovať aktuálnej. Tušia, že čoskoro môže znova prísť nová. Pozrite si ľudí, ktorí doteraz stáli na čele ministerstva školstva.


Brusel odblokoval Slovensku štyri pozastavené programy, eurofondy dostaneme

BRATISLAVA. Európska komisia (EK) Slovensku odblokovala štyri pozastavené operačné programy. Konkrétne ide o operačné programy Informatizácia spoločnosti (OPIS), Výskum a vývoj, Zdravotníctvo a Bratislavský kraj. Na Slovensko tak podľa úradu podpredsedu vlády pre investície a informatizáciu Petra Pellegriniho nakoniec predsa príde takmer pol miliardy eur z eurofondov. "Úrad aktívne vyjednával so zúčastnenými aktérmi a hľadal riešenia v diskusiách s Európskou komisiou. Štátny rozpočet vďaka tomu nepocíti stratu," zhodnotil Pellegrini. Riadiace orgány zodpovedné za dotknuté operačné programy tak už môžu podľa jeho slov predložiť záverečné žiadosti o platbu. Operačné programy boli zablokované z dôvodu rôznych pochybení, či zle nastavených mechanizmov. Aby v budúcnosti k zablokovaniu platieb nedochádzalo, dala vláda úradu vicepremiéra právomoc krízovo riadiť dotknuté riadiace orgány. "To v praxi znamená, že úrad bude schvaľovať, priebežne monitorovať a vyhodnocovať takzvané záväzné plány. Tieto plány budú pre ministerstvá povinné a budú sa týkať kontrahovania, čerpania a dosahovania výsledkov v oblasti štrukturálnych fondov," opísali z Pellegriniho úradu. Riadiace orgány, teda ministerstvá, sa budú musieť týchto plánov držať. Ak sa im to nepodarí, môže nad nimi prebrať dočasnú správu úrad podpredsedu Pellegriniho. "A to až do chvíle, kým neprijmú nápravné opatrenia," dodal Pellegrini.


Argentínska ponorka je stále nezvestná, podozrivý zvuk jej nepatril

Odborníci dospeli k záveru, že zvuk pravdepodobne pochádza z "biologického" zdroja.

BUENOS AIRES. Zvuk, ktorý v pondelok zachytili dve lode argentínskeho vojenského námorníctva, nepochádza z nezvestnej ponorky ARA San Juan. Oznámil to v pondelok jeho hovorca Enrique Balbi. Išlo o nepretržitý zvuk, ktorý bol zaznamenaný 360 kilometrov východne od patagónskeho polostrova Valdés v hĺbke približne 200 metrov. Jeho zdroj ležal na trase, ktorou sa ponorka so 44 osobami na palube vracala z námornej základne pri meste Ushuaia do svojho domovského prístavu Mar del Plata, keď sa s ňou prerušilo spojenie, uviedla agentúra DPA. Do oblasti bolo vyslané americké prieskumné lietadlo Boeing P-8, ktoré zvuk zaznamenalo a pomocou špeciálneho softvéru sa pokúsilo identifikovať jeho pôvod. Podľa Balbiho však odborníci dospeli k záveru, že zvuk pravdepodobne pochádza z "biologického" zdroja a nevydáva ho uväznená posádka údermi na trup ponorky, ako to tvrdili niektoré médiá. Kontakt so 65-metrovou dieselelektrickou ponorkou nemeckej výroby sa prerušil 15. novembra, keď sa nachádzala v zálive San Jorge. Ponorka je v službách argentínskeho námorníctva od roku 1985. Od roku 2007 sa podrobovala generálnej revízii, ktorá bola z dôvodu rozpočtových škrtov ukončená až v roku 2014. Po ponorke naďalej pátrajú posádky 16 lodí a desiatich lietadiel zo siedmich štátov. Hľadanie doteraz sťažovali vysoké vlny a silný vietor. Počasie sa má v utorok zlepšiť, čo by zvýšilo efektívnosť echolokácie.


Cestujete do Chorvátska? Cesta sa vám môže predĺžiť kvôli prázdninám

Začínajúce a končiace prázdniny v niektorých nemeckých spolkových krajinách môžu skomplikovať cestu k moru.

BRATISLAVA. Ministerstvo zahraničných vecí varuje Slovákov cestujúcich do Chorvátska a ďalších európskych dovolenkových destinácií na možné dopravné zápchy na prelome mesiacov júl a august. Informuje o tom na svojej internetovej stránke. "Ministerstvo varuje cestujúcich z dôvodu začínajúcich a končiacich prázdnin v niektorých nemeckých spolkových krajinách a pokračujúcich prázdnin v Taliansku, Rakúsku, Slovinsku a Maďarsku," uvádza rezort. V tejto súvislosti odporúča sledovať dopravnú situáciu na cestných ťahoch a hraničných priechodoch aj prostredníctvom miestnych automotoklubov.